Geeddiga Hore u Wada Guushana Adkeeya!\nGeeddiga Hore u Wada,\nW/Q Dr. Maxamed Daahir Afrax November 25, 2009\nDhambaalkani wuxuu xambaarsan yahay erayo aan ugu hambalyaynayo WardheerNews oo u dabbaaldagaysa shan-guurada dhalashadeeda; Wardheernews oo tusmaynaysa ebyidda shan sano oo horumar ah, horumar u tallaabiyey hanaqaad muuqda iyo hormuudnimo ay safka hore ka gashay saxaafadda elekteroonigga ah ee af-Soomaaliga adeegsata inteeda tayada sare leh.\nIfabaxyada soo kordhay tobansanaalahan u horreeya qarniga 21aad waxaa ka mid ah kaalinta weyn ee ay ciyaarayso saxaafadda elekteroonigga ah iyo sida ay safka hore uga gashay warbaahinta adeegsata af-Soomaaliga. Dad badan ayaa la yaaba baaxadda koritaanka saxaafadda noocaan ah bulshada Soomaaliyeed dhexdeeda. Yaabku waa mid ka dhalanaya: 1) Soomaalida oo hidde ahaan ku tiirsan hadalka aan qorrayn iyo internetka oo ku tiirsan qoraal iyo akhris; 2) dhibaatada Soomaalida ku habsatay oo la is lahaa niyo iyo itaal midna uma heli doonaan qoraal iyo akhris. Kartida Soomaalidu waxay had iyo jeer ka soo mudh-baxdaa meelo aan laga fileyn.\nHa yeeshee adeegsiga internetku tiro ahaan uun buu nagu badan yahay tayo ahaanse maya. Kun-ku-dhawaadka shabakadood ee Soomaalidu ku yaacday inta nuxurkoodu tayada sare leeyahay waa fara-ku-tiris. Inta kale waa jaantaa rogan, waxase habboon in la soo dhaweeyo dadaalkaas dhallinyarada Soomaaliyeed ay isku dayayaan ummaddan asaaggeed laga reebay in ayan ka harin tartanka internetka. Waxba ma aha halka ninba tabari gaarsiiso.\nWardheerNews waxay safka hore kaga jirtaa intaas fara-ku-tiriska ah ee hormuudka ka ah shabakadaha tayada sare leh. Ma aha ammaan aan ugu eexanayo, balse waa oraah ku salaysan xaqiiqooyinka hoos ku taxan tusaalahana u ah dadaalka bahda WardheerNews:\nWaxay ku dadaalaan dhexdhexaadnimada, hufnaanta, ka run-sheegga dhacdooyinka ay ka warramaan, iska ilaalinta caaddifad qabiil iyo xulashada xogta mudan in loo gudbiyo bulsha-weynta guud;\nWaxay bogaggooda qayb libaax ka siiyaan qoraallada waxtarka u leh waxbaridda bulshaweynta iyo kobcinta aqoonta guud;\nWaxay isku hawlaan la-xiriirka iyo soo jiidashada aqoonyahannada iyo qorayaasha sare. Taas oo keentay inay WardheerNews noqoto madal loogu soo hagaago qoraallada tayada sare leh, ku qoran Soomaali iyo ingiriisi, ayna curiyeen maskax-maal xul ah;\nWaxay ku shaqeeyaan iskaashi wadareed (team work) – far keli ah fool ma dhaqdo;\nWaxay xil weyn iska saaraan tifaftirka iyo qalad-bixinta af-Soomaaliga ay ku qoran yihiin qoraallada shabakaddu; kani waa qodob muhiim ah oo ay WardheerNews uga duwan tahay, ugana ammaanan tahay shabakado badan o af-Soomaaliga ku haya fara-xumayn an laga aamusi karin;\nWaxay ku dadaalaan ilaalinta masuuliyadda qalinka. Taas oo micneheedu yahay in erayga qoran laga ilaaliyo turxaan waxyeello ku ah cid gaar ah ama xad-gudub ku ah qiyamka akhlaaqiga ah, kuwa diiniga ah iyo lama-taabtaanka guud ee bulshada;\nWaxaa ka muuqata inay leeyihiin hiraal iyo halwgal majare ku taagan (vision and mission). Taas oo siisay diirad si joogtaysan u hagta hawlqabadkooda;\nUgu dambayn, WardheerNews waxay leedahay qaab-dhismeed toolmoon (xagga habaynta, farta iwm) kaas oo soo jiidanaya indhaha akhristaha, isla markaana aan galinayn indha-sarcaad lagu daalo.\nQodobbadaas aan soo tiriyey, waa kuwa, marka si guud loo dhigo, ay tahay inay noqdaan halbeeg ay ku hirato cid kasta oo haysa masuuliyad qalab warbaahineed iyo inta qalabkaas adeegsataba. Aan ku soo gunaanado, guubaabiyo hambalyo. Aan iraahdo bahda WardheerNews ‘waa intaasoo aad ugala sii dhawaataan’; waa oraahdii odayga Soomaaliyeed ugu jawaabey inankiisii weydiiyey sida uu u arko geesinimadii uu ka muujiyey goobta dagaalka iyo guushii uu ka soo hooyey. Geeddiga hore u wada, guushana sii adkeeya! Maxamed Daahir Afrax\nMawduucyo la Xidhiidha : - WardheerNews war ma hayso oo qudha!!! W/Q Cabdillaahi Cawed Cige - The 5th Anniversary of WardheerNews.com By Rashid Yahya Ali - A higher Accolade for WardheerNews By Roob Doon Forum - WardheerNews @ Five By Dr. Said S. Samatar - WardheerNews oo 5 Jirsatay - Golaha Tifaftirka - Warku ha sii faafo W/Q Dr. Georgi Kapchits - War la helaa talo la helaaW/Q Cabdiraxmaan Barwaaqo\n- War Baa u Gaajo Badan!By Maxamed Baashe X. Xasan\n- Congratulations to WardheerNews By Dr. Ali Bahar - Media, Media Everywhere, But Only Few That Play Their Role By Nur H. Bahal\n- Bravo WARDHEERNEWS!The leading light of the Emergent Somali .. By Sii'arag\n- “Who are these guys anyway?” By Yasmeen Maxamuud - WardheerNews leaves Anna Waa-i-Kan websites in the trail By Bashir Goth - WardheerNews: Ahead of its time By Rashid Yahya Ali - WardheerNews dot Com: Mature at Infancy By Ismail Ali Ismail - Happy Anniversary “WardheerNews” By Ali Gulaid - WardheerNews: Please stay gold and true to justice By Sadia Ali Aden


Waa kuma C/raxmaan C/shakuur Warsame\nMudane Cabdiraxmaan Cabdishakuur Warsame.\nKu dhashay degmeda B/burte ee Gobolka Hiiraan\nØ Mudane C/shakuur wuxuu tacliintiisa Hoose/ Dhexe iyo Sare intaba ku qaatay Degmada Buuloburte ee Gobolka Hiiraan. Wuxuu kaloo labo sano oo waajibka shaqada Qaranka ah ku gutay Degmooyinka Jalalaqsi iyo Buulaburte.\nØ Wuxuu shahaadada koowaad ee Jaamacadda ka qaadatay Jaamacadda Caalamiga ah ee Afrika ee wadanka Suudaan oo uu kabartay sharciga.\nØWuxuu Shahaadadii labaad ee Masters Degree ku sameeyey isla sharciga wuxuuna ku takhasusay(COMPARATIVE FEDERALISM) Jaamacada Qaranka Malaysia (National University Of Malaysia UKM). .\nØWuxuu koorsooyin la xiriira Hogaanka iyo maamulka, Xallinta Khilaafaadka, Dhismaha Nabadda, Xariirka istaraatiijiyaadka ku sameeyey Machadka Hogaanka iyo Maamulka ee London.\nØMudane C/shakuur kahor intii uusan ku biirin siyaasada wuxuu kashaqeeyey arrimaha Samafalka wuxuuna sarkaal sare iyo madaxba kasoo noqday Hay'atul Culyaa, Wakaalada Muslimiinta Afrika, iyo Mu’asasada Sheekh Zaaid Foundation.\nØWuxuu ka mid ahaa dadka udhaqdhaqaaqa xuquuqda bulshada Soomaaliyeed ee ku nool Ingiriiska, wuxuuna ka mid ahaa aasaasayaashii Somali Concern Group iyo Somalia Diaspora Conference..\nØWuxuu kaloo madax kanoqday Xarunta Islaamiga ah ee Waqooyiga London oo ah xarunta sedexaad ee Dalka Ingiriiska uguwayn, isagoo kaalin la aqoonsaday kasoo qaatay la dagalaanka Xagjirka, wadanoolaashaha iyo isdhexgalk abulshada.\nØMudane C /shakuur wuxuu kasoo shaqeeyey saxaafadda, isagoo tafatire ka ahaa website goobjoog iyo majaladda Hiiraal.\nØ Wuxuu xubin joogta ah mudo 10 sano ka badan ka ahaa Xarunta Daraasaadka Xiriirka dawliga ah ee ChathamHouse\nØWuxuu ku biiray ururkii Dib u Xoraynta Soomaaliyeed ee (ARS) wuxuuna qabtay xilka guddoomiye ku xigeenka Golaha Dhexe.\nØ Wuxuu garwadeen(Chief Negotiator) ka ahaa shirkii dib u heshiisiinta ee Jabuuti 2008 dii ku dhexmaray dawladii ku meelgaarka ahayd ee uu hogaaminayey Mudane C/laahi Yuusuf Axmad(AUN) iyo Isbahaysigii Dib u xoraynta Soomaaliya, halkaasoo lagu soo dhisay dawlad midnimo qaran.\nØWuxuu kamid noqday Baarlamaankii kmg ahaa, waxaana loo magacaabay Wasiirkii Qorshaynta Qaranka iyo Iskaashiga Caalamiga ah ee DKMG.\nØ Wuxuu Soomaaliya u metalay shirarka heergobol iyo caalami ah,wuxuuna markii ugu horaysay shir gudoomiyey mudo 20 sano ah Golaha wasiirada Arrimaha debeda ee Jaamacadda Carabta ee kadhacay dalka Masar, halkaasoo wasiiradii iyo safiiradii shirka kaqeyb galay ay Somaliya ugu hambalyeeyeen ammaana ugu soojeediyeen hogaamintii shirka, gaar ahaan Xirfaddii iyo Diblomaasiyadda uu kamuujiey khilaaf udhexeeyey labada mucaskar (Camp) ee ay Carabtu u qaybsanayd.\nØ Wuxuu la taliye u noqday mudo sanad iyo bar ah Madaxweyne Xasan Sheikh, isagoo si gooni ah ugu xilsaarnaa Shirkii London 2013, xaga abaabulka, diyaarinta ajendaha iyo qorshayaasha shirka, iyo war murtiyeedka shirka kasoo baxaya.\nØ Wuxuu kaloo ka qaybqaatay wadahadalkii Jubaland iyo Dawlada Federaalka ah.\nØ Wuxuu la Taliye Sare ee Arrimaha Siyaasada u noqday Ergeyga gaarka ah ee xoghayaha guud ee Qaramada Midoobay uqaabilsan Arrimaha Soomaaliya Ambasador Nicolas Kay iyo sidoo kale Micheal Keating halkaasoo uu kala shaqeeyey Arrimaha dhismaha dawlad goboleedyadda, dib u eegista dastuurka, diyaarinta hanaanka doorashooyinka iyo dejinta siyaasadda Amniga.\nMudane C/shakur wuxuu aqoon u leeyahay Diinta Islaamka, gaar ahaan Falsafadda iyo fikirka Islaamiga ah ee mucaasarka ah.\nØ Waa siyaasi leh waayo aragnimo siyaasadeed, maadaama uu u soojoogay dhacdooyinkii iyo xaaladihii siyaasadeed ee uudalka soomaray 15kii sano ee ugu danbeeyey.\nØ Waa siyaasi leh, dulqaad iyo geesinimo go’aanqaadasho, kulansaday aqoonta Maadiga iyo tan diiniga ah, u furan dunidda Galbeeedka iyo Carabta, dhextaal u ah jiilalka siyaasadeed ee Soomaaliya ku hardamaya, galaangalna u leh xoogaga siyaasadeed ee kala fikirka duwan, fahamsan duruufaha qurbaha iyo nolosha dalka.


Dowlada Ingiriiska oo fariin Wanaagsan ujeedisay Shacabka Soomaaliyeed | Building Momentum\nDowlada Ingiriiska oo fariin Wanaagsan ujeedisay Shacabka Soomaaliyeed\nPosted on February 4, 2012 by somaliamomentum\nDowladda Ingiriiska ayaa waxay xilligaan u muuqataa mid u istaagtay arrimaha Wadanka Somaliya iyo sidii dhibaatada ka taagan looga saari lahaa, maadaama ay xilligaan muujineyso dadaal wanaagsan oo ku aadan arrimaha dalka Soomaaliya.\nXoghayaha Arrimaha Dibadda ee Dowladda Ingiriiska William Hagueoo wareysi gaar ah siiyay Idaacada BBC-da laanteead afka Somaliga, ayaa wuxuu shaaca ka qaaday in Dowladda Ingiriiska ay dooneyso inay gacan ka geysato xaaladda adag ee ka jirta dalka Somaliya. Maadaama Dowladda Ingiriiska ay u soo jeedsatay arrimaha Soomaaliya, ayaa wuxuu shaaca ka qaaday in shacabka Somaliyeed looga baahan yahay inay ka faa’iideystaan buu yiri Shirka London, oo 23-ka bishaan ka furman doona Magaaladda London. Shirka London ayaa wuxuu tilmaamay in si weyn looga hadli doono arrimaha Wadanka Somaliya, isagoo xusay inay ka soo qeyb-gelli doonaan dhamaanba dhinacyada Soomaalida, marka laga reebo kooxda Al Shabaab oo loo-arko mid xiriir la-leh kooxda Al Qaacida. Shacabka Somaliyeed ayaa wuxuu u rajeeyay inay ka bixi doonaan dhibaatada xoogan ee ay ku soo jireyn muddo dheer, isla-markaana wuxuu xusay in lagama maarmaan ay tahay, in shacabka Somaliyeed ay dadaalkooda ku aadan Shirka London ay muujiyaan. Hadaba Shacabka Somaliyeed ayaa waxay siyaabooyin kala duwan ay u fasirinayaan Shirka London ka furmanaaya, laakiin inta badan shacabka ayaa waxay qabaan in wax wanaagsan ay ka soo bixi doonaan Shirka London.


Home Somali News Somaliland:Weftigii KULMIYE Oo Si Xamaasad Leh Loogu Soo Dhaweeyay Burco\nWeftigii uu hogaaminayay Guddoomiyaha Xisbiga KULMIYE Muuse Biixi Cabdi, ayaa maanta si balaadhan loogu\nsoo dhaweeyay Magaaladda Burco,waxaana ka hor-tagay kumanaan ka mid ah taageereyaasha xisbiga KULMIYE oo watay gaadiid tiro badan, ayaa gabi ahaan-ba saamayn ku yeeshay dhaqdhaqaaqii magaaladda Burco.\nWeftigan waxa degmada Qoyta kaga hortgay Guddoomiyaha Gobolka Togdheer Maxamed Muuse Diiriye, Maayarka Burco Maxamed Yuusuf Muraad, Masuuliyiinta Xisbiga KULMIYE ee Gobolka Togdheer iyo taageerayaasha Xisbiga ee Togdheer.\nGuddoomiyaha Xisbiga KULMIYE Muuse Biixi Cabdi ayaa la hadlay taageerayaashii soo dhaweeyay, ayaa u mahad-celiyay taageereyaashii soo dhaweeyay, waxaanu sheegay in xisbiga ay reer Burco tiir dhexaad u yihiin bulshadii taageertay doorashooyinkii kala dambeeyay ee ka dhacay dalka.\n“Xisbga KULMIYE shacabku waxay u jecel yihiin oo Somaliland ku nagaaday, waa Nabadda, markaad Nabad heshana waxaad raadinaysaa horumar, KULMIYE-na waa Xisbiga Nabadda iyo horumarka markaad barwaaqo gaadhana waa inaad ILLAAHAY ugu mahad-naqdo barwaaqadaa oo aanad isku khilaafin, ee waxa la raadiyaa midnimo iyo wada jir, Xisbigeenna magaciisu waa Xisbiga horumarka iyo Nabada markaa KULMIYE waa saddexdaas oo la soo ururiyay,” ayuu yidhi Muuse Biixi Cabdi.\nGuddoomiyaha Xisbiga Kulmiye waxa kale oo uu intaa ku daray “Mucaaridka weliba Xisbiga WADDANI waxa uu soo qaadaa oo uu yidhaahdaa KULMIYOOW waxaad samayn jirteen iyo waxaad ku hadli-jirteen baanu samaynaynaa KULMIYOOW ha is iloowbina markaad mucaaridka ahaydeen, waxaad lahaydeen, fagaaraynu uga sheegaynaa KULMIYE xaruntiisii laga aasaasay ee xuduntiisu ku aasan tahay waa Burco, Burco waa KULMIYE. Haddaba KULMIYE maxaanu samayn jirin?, waxaanu u sheegaynaa markii aanu doorashada galnay wakhtigii ugu horaysay inta doorashadii la galay baa la yidhi 80 cod ku dhaqaaqa.”\nMuuse Biix waxa uu sheegay in Faysal Cali Waraabe iyo Cabdiraxmaan Cirro xiligii muddo kordhinta loo sameeyay Xukuumaddii Rayaale ay u hogaansameen tallooyin ay u soo jeediyeen, waxaanu yidhi “KULMIYE isaga oo Somaliland xeerinaya oo u tudhaya ayuu ogolaaday markhaatina waad ka ahaydeen, labadii Nin ee maalintaa ugu adkaa ee garbo-duubka noo xidhay ee yidhi danta qaranka dhaafi maysaan Cabdiraxmaan Cirro iyo Faysal Cali Waraabe oo UCID ah bay ahaayeen. wey na qabteen KULMIYE-na wuu ogolaaday, iyagana maanta maxaa laga rabaa?, iyadda oo ay taasi jirto oo 5 sanno aanu mucaarid ahayn ayaa wakhtigii dhacay oo la yidhi waa la kordhinayaa oo KULMIYOOW karkaaga la fadhiiso oo qabow waa tii Madaxtooyada la isku tagay, waa nala garbo-duubay oo labada xadhig ee ugu waaweyn ee nalagu jiiday Cirro iyo Faysal baa nagu xidhay. Maalintaa wey mahadsanaayeen oo danta qarankay ayay ka talinayeen annaguna waanu qabsoonay, mar labaad baa la kordhiyay mar labaadkiina sidii oo kale ayaa dhacday.”\nGuddoomiye Muuse Biixi waxa uu intaas ku daray “Mar walba UCID oo Cirro iyo Faysal iskaga hooseeyeen ayaa garbaduub nagaga dhigay kama xumin, waayo marka ay dhibaato timaado waa inaad u qabsoontaa cida aad wax wada leedihiin iyaguna wey na qabteen annaguna waanu u qabsoonay. Haddaba maanta maxaa yaalla? Xisbiga WADDANI waa imisa jir, Xisbiga WADDANI isaga oo saddex sanno maraya oo maalin qudha la odhan fadhiiso ayuu durba karayaa oo la hayn kari la’yahay.”\nGuddoomiye ku xigeenka koowaad ee Xisbiga KULMIYE Maxamed Kaahin Axmed ayaa sheegay in Xisbi ahaan ay fuliyeen balan-qaadyadii ku xusnaa Barnaamijkii xisbiga KULMIYE ee ay doorashada ku galeen, waxaanu yidhi “Goobtan aynu ka hadlaynaa waa xaruntii Xisbiga KULMIYE uu kala hadli jirnay taageerayaashiisa xiligii doorashadii Madaxtooyada loo tartamayay, Xisbiga KULMIYE xiligaa Barnaamji buu idiinla yimid oo shantii sannadood Barnaamijkii uu idiinla yimid wuu ka dhamaaday , haddana waxa uu gacanta ku hayaa waa saayid ka badan Buugaa Barnaamijka uu idiinla yimid . Doorashada dambe Barnaamijka aanu yeelanaynaana, saaxiibadayada Xisbiyada Mucaaridka ahna waxaanu leenahay walaalayaal tartan baa inaga dhexeeya.”\nGuddoomiyaha Gobolka Togdheer Maxamed Muuse Diiriye oo halkaasi ka hadlayna waxa uu yidhi “KULMIYE in badan baad sugayseen oo Xisbiyadu is weydaaranayeen, maanta iyaga oo oodoodii wata ayay Burco marayaan hormoodkii Xisbigu, waxa la innooga baahan yahay sidii aad u taageerteen ee aynu markii hore u dhisnay in aynu imikana u dhisno.”\nMaayarka degmada Burco Maxamed Yuusuf Muraad ayaa sidoo kale isaguna halkaasi ka hadashay waxaanu sheegay in Xisbiga KULMIYE aan lagula tartami karin Burco, waxaanu yidhi “Waxaanu idinku soo dhaweynaynaa halkii la idinku doortay iyo Ummad idin heegan ah oo markii horeba idin dooratay, maantana idinla diyaar ah inay mar labaad iyo saddexaadba idin doorato, KULMIYE isaga oo aan dawlad haysan oo Xisbi mucaarid ah ahaa ayuu ku soo baxay doorashadii madaxtinimada Somaliland. Maantana iyadda oo Xisbigii iyo dawladiiba ay KULMIYE tahay ma cidbaa ina hunguraynaysa.”


Codsiga Wicitaanka WIC\nBarnaamijka moobiilka ee kaqeybgaleyaasha WIC.\nSii ka qaybgalayaasha qalabka ay u baahan yihiin si ay ugu soo baxaan WIC.\nWaxaanu la wadaagnaa liiskaaga cuntada iyo hantida kale si loo abuuro waayo-aragnimo user oo si buuxda loogu habeeyay hay'addaada iyadoon loo eegin xaaladdaada eWIC. WICShopper waa hanti gaar ah oo gacan ka geysaneysa kordhinta furfurnaanta iyo sii-haynta iyo hubinta in ka-qaybgalayaashaadu ay ka helaan waqtiga ugu badan ee barnaamijkooda WIC.\nRaashinka, cuntooyinka caafimaadka leh si ay u caawiyaan hooyooyinka diyaariso cuntooyinka WIC.\nKa-qaybgalayaashu waxay daawan karaan casharradaada oo waxay la xiriiri karaan xafiiska WIC ee kuugu dhow ama goobtaada caawinaada isla markiiba.\nKa qaybqaatayaashu waxay ogaadaan waxa ay ka iibsan karaan faa'iidooyinka haray.\nQoysaska 60,000 waxay ka akhrisanayaan dib u soo celinta cuntada la qaboojiyay ee la soo saaray bishii Agoosto.\nLiiska Raashinka Cuntada\nWaxaanu qaadanaa liiska cuntadaada iyo naqshadeynta si aan si quruxsan u muujino barnaamijka.\nGanacsatada iyo Xafiisyada\nMuuji goobaha bixiyeyaasha xaqa u leh iyo xafiisyada degaankaaga.\nSoo qaado WICShopper dukaanka app\nDooro hay'addaada WIC\nWICShopper waxay taageertaa 38 gobol iyo wakaalado WIC\nIsdiiwaangal adiga oo isticmaalaya nambarka 16 lambar ee ku yaal kaarkaaga WIC EBT hortiisa.\nMarkaad ku qorto kaarkaaga, adiga hadda iyo mustaqbalka Faa'iidooyinka WIC ayaa si otomaatig ah ugu soo dejisan doona barnaamijka.\nWaxyaabaha la socda shayada sida aad u dukaameysid si aad u xaqiijiso u-qalmitaanka WIC. Gobolada oo idil, app ayaa kuu sheegi doona haddii ay tahay WIC uqalanto. Haddii gargaarkaaga la soo dejiyey, barnaamijka ayaa kuu sheegi doona haddii sheyga uu uqalmayo ADIGA faa'iidooyinkaaga haray.\nSheygan ayaa xaq u leh faa'iidooyinkaaga!\nKani waa shey u qalma WIC, laakiin ma lihid waxtarka aad ku iibsanaysid.\nMa aha sheygan\nWaan ka xunnahay, sheygan maaha mid WIC u qalma.\nMa rumaysan kartid dib-u-eegista ku-saleysan ee ku saabsan barnaamijka ka yimid kuwa ugu dhow ka qaybgalayaasha.\nWaxaan ku faraxsanaan lahaa inaan kufaraxo sida ay u sahlan tahay si aad u hesho barnaamijka, sida aad adigu u dejisay adigu inaad sameyso isbeddelka iyo ugu muhiimsan, sida wanaagsan ee ay u heleen ka qaybgalayaasheena.\nWali ma rumaysan karno tirooyinka!\nJacaylka app this !! Aad waxtar u leh! Hadda waxaan ogahay wixii aan u heli lahaa gabadhayda. Intii aad ku badbaadin lahayd rasiidhada. Warqad la'aan !! Tani waa hab fiican. Mahadsanid!\n~ Ka-qaybgalaha WIC\nJacaylka app! Dhamaan wax walba oo aad u sahlan Mahadsanid!\nWaan jeclahay app tan. Way sahlan tahay in aad eegto waxtarkaaga halkan ka eeg adoo raadinaya risiidh si aad u aragto wixii aad ka tagtay. Waxay ka shaqeysaa cabsi!\nApp app! Waan jeclahay barnaamijkan si fudud u xusuusto faa'idooyinka aan ka tagay!\nNatiijooyinkani waxay sii wadaan inay xaqiijiyaan WICShopper waa kan ugu fiican - waana runtii kaliya barnaamijka WIC ee wax ku oolka ah ee la heli karo kaqaybgalayaasha.\nAad ayaan u faraxsanahay in WIC uu leeyahay app this iyo waa bilaash! Waxaan ku hubin karaa dheelitirka ixtiraamka telefankayga iyadoon haysan maareynta miiska adeega macaamiisha.\nWaad ku mahadsan tahay WIC si aad tan u sameyso. Sidoo kale waa inaad jeceshaa qaybta qashinka. Marwalba raadi waxyaabo cusub si aad u sameysid caafimaad wanaagsan ilmahayga iyo aniga.\nHaysashada dhalida waxay qaadataa tamar! Laakiin app tan i caawisaa aniga tons !! Ma waydiisan kartaa app wanaagsan si uu uga caawiyo iibsashada xayawaankayga\nWoqooyiga Dakota WIC\nBixiyaha Macluumaadka, Qareenka Caafimaadka, Hay'ad aan faa'iido doon ahayn\nWax yar oo aad u yar\nBixiyaha Macluumaadka, Hay'ad aan faa'iido doon ahayn\nDegmada Columbia WIC\nBixiyaha Macluumaadka, Wakaaladda Gobolka\nGolaha Qabaa'ilka Inter ee Arizona WIC\nKellogg ee Bilowga Caafimaadka\nBixiyaha Macluumaadka, Qareenka Caafimaadka\nMa doonaysaa inaad hay'addaada ku hesho WICShopper? Maadaama aan samayno oo aan rabno in aan qayb ka nahay?\nJPMA waxay ku lug lahayd barnaamijka WIC ee ka badan sanadaha 12. Laga soo bilaabo caafimaadka iyo nafaqada ee rugta WIC ama qalabka mobile waxaanu ku dadaalnaa in aanu bixino xalal cusub oo horumarinaya ujeedooyinka dhammaan dhinacyada ay khuseyso ee barnaamijka WIC.


Maqaalo - XOG MUHIIM AH | WARAR SUGAN |\nSheekh Mukhtaar Roobow Abuu Mansuur oo maalmihii lasoo dhaafay ku sugnaa degaanada maamulka Koonfur Galbeed ayaa xalay Kormeer ku tagay Saldhigyo ciidan oo ku yaalla Magaalada Baydhabo. Nuuradiin Gacma, Afhayeenka maamulka K/galbeed ayaa sheegay in ulajeedka Roobow u joogo Baydhabo tahay sidii kaliya ugu kuurgeli lahaa xaaladda amni. Sidoo kale wuxuu sheegay Afhayeenka...\nIlaa burburkii Somalia 1991, waxaa qolo walba ku caano shubaysay Oday dhaqameed, ama Siyaasi ama Wadaad inuu yeesho hogaanka qolyahaas, laakiin midna kumaysan aflixin ama waaba yartahay inta hogaamiye ee xaqiijisay hankii laga lahaa. Marka laga yimaado in qolo walba ay sameysatey hoggaamiye waxa jirtey in Soomaaliya Bur burki kadib ay ka soo taliyeen Hoggamiyaal kala duwan...\nPuntland Gorma la as asaasey. Puntland waa mid kamid ah Maamulada ka tirsan Dowlada Faderalka ee Soomaaliya waxaa la asaasay 1998kii, waxaana asaasay isimo ,siyaasiyiin,ganacsato,culima’udiin ,haween dadka ugu caansanaa ee isugu yimi shirkii GAROWE kadhacay 1998 waxaa kamid ahaa madaxweynihii hore ee Dawladda DFKMG Cabdullaahi Yuusuf Axmed, Ibrahim Abshir Ibrahim,...\nQOWDA MAQASHII WAXNA HA U QABAN !!! Maqaalkan oo aan ugu magacdaray Xogta-Dahsoon waxa aan kaga hadli doonaa fashilka qaar ka mid ah hay’adaha dastuuriga ah ee dowladda Puntland. Ninkii goommanaan jirey haddii guulle wax u dhiibo Gadaal wax uma fiirshoo hawaa geysa meel darane Cidna uma gargaaroo faqruu gocan abidkiise Gacalada tolkiyo dabakannaax yow garnaqi...\nLabo dhalinyaro ah oo bartamihii sagaashamaadkii dhashay ayaa sheekeysanaayay, midba midka kale inta uu hadalka kaxa xariifsan yahay ayuuna adeegsanaayey waxa uu awoodo. Labadaba waa taageerayaasha Ciyaartoyda Yurube mid waxaa lagu naaneysaa Axmedinho, midka kalena Dairovic. Hase yeeshee labaduba waa Soomaali dhalad ah, dadka aan dhanna uga bixin, hase yeeshee ay aaladaha...\nTARJUMAAN iyo ODEY MASEYRSAN! (Qalinkii Abuukar Albadri)\ndey 65 jir ah oo gabar xaafadda ugu jirtay guursaday, misena dhalinyarada uga maseyra ayay dhibaato dhanka maseyrka ah qabsatay kaddib markii uu nin u tarjumayey qalad ugu tarjumay meel Isbitaal ah. Si aad sheekada u fahamto ninka Xaaskiisa waxaa la dhahaa HANI, waa gabar dhawr iyo toban jir ah, aad ayuu u jecel yahay, maseyrna waa uu dilay maadaama ay qurxoon tahay, bashaashna...\nSannad ka hor ayay ahayd markii uu geeriyooday Axmed Xasan Cawke. Warbixin aan markaas ka qoray ayaan halkan dib ugu soo daabacay. Ujeeddadu waa in aad akhrisato haddii aadan hore u sameyn iyo in aan xusuusanno una duceyno. Rabbi ha u naxariisto. Allah ha u naxariisto, Axmed Xasan Cawke, in badan ayaan war isla qorsheynay, isla qornay oo isla qaabeeynay. Aad ayay ii...\nNajma waa 15, waa ardayad xaafada ay ku dhalatay, kuna soo kortay ayey weli degan yihiin reerkeeda, ma socod badna oo weligeed meel gaari loo raaco looma dirin, iskuulka ay dhigato aad ugama foga gurigooda. Waa gabar yar oo qurux badan, aadna u suurooneysa. Wejigeeda degenaan badan ayaa laga dareemaa, dhanka caqligana aad ayey ugaga miisaan sarreysaa dhalinta asaageeda...


Ogaden News Agency (ONA) – Ururka Xuquuqul Insaaka Itoobiya, oo Taliska Wayaanaha Dhaleeceeyay.\nUrurka Xuquuqul Insaaka Itoobiya, oo Taliska Wayaanaha Dhaleeceeyay.\nWar qoraal ah oo kasoo baxay ururka xuquuqda aadamaha ee Itoobiya ayaa lagu dhaleeceeyay dhaqanka xun ee xukuumada wayaanaha iyo tacadiyada uu ciidan keedu kagaysato wadanka lagumaysto ee Ogadenia.\nUrurka xuquuqul insaanka Itoobiya ayaa sheegay in ciidamada wayaanaha oo haysta amarka taliska sare ee wayaanaha ay gaysteen tacadiyo aad ubadan oo isugu jira dil, jidh-dil xidhay, kufsi iyo dhac baahsan, kuwaas oo loogaystay guud ahaan shacabka lagumaysto ee taliska wayaanaha kuhoos nool gaar ahaan kuwa Ogadenia kudhaqan.\nUrurka xuquuqda aadamaha ee Itoobiya ayaa sheegay in 65 qof oo shacab ah dhawaan lagu dilay Gobolka Shabeelle, halka 125 kalana lagu dhaawacay, kuwaas oo dhamaantood ahaa dad shacab ah oo biri magaydo ah.\nSidoo kale warbixinta ayaa lagu xusay in dhamaan Gobolada wadanka Ogadenia laga gaystay xasuuq aad ubaahsan, kuwaas oo tiro koobkoodii ay kujiraan, sidoo kale waxaa warbixinta lagu xusay in ay Ogadenia ku xidh xidhan yihiin dad kumanyaal ah oo shacab ah.\nDhinaca kale xubin kasocda Wasaarada Arimaha Dibada ee Maraykanka ayaa booqasho ku imanaya wadanka Gumaysiga Itoobiya, isagoo sida lasheegay mari doona dhowr wadan oo bariga Africa ah.\nAmbasader Yamamoto ayaa lagu wadaa in xukuumada wayaanaha uu kala hadli doono arimo dhowr ah oo xuquuqul insaanku ay koow katahay. Waxayna dowlada Maraykanku diiwaan galisay kiisas badan oo dhinaca aadamaha ah oo kadhacay Itoobiya.


Dagaalo cusub oo Alshabaab deefaano kula wareegeen | Xaqiiqa Times - Online Magazine\nHome Wararka Dagaalo cusub oo Alshabaab deefaano kula wareegeen\nDagaalo cusub oo Alshabaab deefaano kula wareegeen\nSida Wariye ka tirsan wariye ka tirsan xaqiiqa.com uu skusoo waramayo, Maleeshiyaadka Ururka Raaskambooni iyo Dagaal yahano ka tirsan Ururka Al Shabaab ayaa Xalay waxuu Dagaal Culus ku dhexmaray Degaano Duleed ka ah Magaalada Kismaayo.\nDagaalkan ayaa lagu soo qaaday Saldhiga ay Maleeshiyaadka Raaskambooni ku leeyihiin Duleedka Magaalada Kismaayo ee Xarunta Gobolka Jubada Hoose, waxaana Al Shabaab u suuro gashay in ay kula wareegeen Degaano muhiim ah oo ka tirsan Magaaladaasi.\nSidoo kale Al Shabaab ayaa Weerar Xoogan oo Madaafiic ahaa ku qaaday Jaziirada Madhawaa ee Gobalka Jubbadda Hoose, waxaana ka dhashay qasaaro kala duwan.\nGuddoomiyaha Degmada Badhaadhe Faarax Haybe Xaaji oo la hadlay Garoxaqiiqa.com, ayaa xaqiijiyay in 5-ruux ay ku geeriyoodeen sidoo kalena 6-kale ay ku dhaawacmeen weerar madaafiic ah oo Al-Shabaab ay ku qaadeen Jaziiradaasi.\nDadka dhintay ayuu ku sheegay Faarax Haybe inay ahaayeen dad shacab ah oo aqaladooda ay ugu tageen Madaafiicda ay Shabaab kusoo tuureen Magaalada.\nTan iyo Biloowgii Bishan Al-Shabaab waxa ay Jaziirada Madhawaa ay ku hayeen weeraro kala duwan oo ay ku qaadayeen, waxaana la sheegay inay kordhiyeen weerarada ay ka geysanayaan Jaziiradaasi.\nGuddoomiyaha Badhaadhe, ayaa tilmaamay inay ku sugan yihiin ciidamada Al-Shabaab meel 15-KM ujirta Jaziirada Madhawaa oo ay marwaliba kasoo qaadaan weerarada Dagaalka ah ee ay kusoo qaadayaan Jaziiradaasi.\nMadhawaa oo ka tirsan Gobalka Jubbadda hoose, waxaa gacanta ku haaya Maleeshiyaadka Kooxda Ururka Raaskambooni oo horay uga qabsaday Ururka Al-Shabaab, kadib dagaal ay la galeen.\nPrevious articleGaari nuuca qaadka lagu qaado oo lagubay\nNext articleDanjire Cabdullaahi Sheekh oo beeniyay war laga faafiyay


DF oo war kasoo saartay qaraxa xarunta Gobolka Banaadir iyo guddoomiye 3-aad oo geeriyootay | Xaysimo\nHome Somalia DF oo war kasoo saartay qaraxa xarunta Gobolka Banaadir iyo guddoomiye 3-aad...\nDF oo war kasoo saartay qaraxa xarunta Gobolka Banaadir iyo guddoomiye 3-aad oo geeriyootay\nWasiiro ka tirsan dowladda Soomaaliya ayaa goor dhow Warbaahinta kula hadlay xarunta Dowladda Hoose ee Xamar, waxaana ay faahfaahin ka bixiyeen Khasaaraha ka dhashay qaraxii halkaas ka dhacay galabta.\nWasiirka Warfaafinta, Dhaqanka iyo Dalxiiska Soomaaliya Maxamed Cabdi Xayir Maareeye oo ay hareer taagan yihiin Wasiirka Dhalinyarada iyo Cayaaraha, Taliyaha Booliiska Soomaaliya iyo Guddoomiye ku xigeenka maamulka iyo Maalliyadda ee gobolka Banadir ayaa sheegay in dowladda Soomaaliya ay howlan tahay badbaadinta dadka ay waxyeelado soo gaartay.\nWasiirku waxa uu sheegay in ay falkii galabta ay ku dhinteen 6 ruux oo laba ka mid ah ay yihiin Guddoomiyeyaasha Degmooyinka iyo Seddex Agaasime, inkasta oo ay Caasimada Online xaqiijisay dhimashada 7 qof, waxaana hadda la xaqiijiyey dhimashada guddoomiyaha Shangaani, oo markii hore aan la werin.\n6 – Agaasimaha qorsheynta deegaanka dowladda hoose, Ijineer Shuuriye.\nWasiirka waxa uu sheegay in sidoo kale ay ku dhaawacmeen 6 ruux oo Guddoomoyiyaha gobolka Benadir iyo Guddoomiyeyaal degmooyin kuwaasi oo dhaqaatiirta ay xaaladooda caafimaad la tacaaleen.\nSidoo kale Wasiir Maareeye waxa uu sheegay in Hay’adaha Ammaanka ay wadaan baaritaan ku aadan falka dhacay islamarkaana ay faah faahin dib kasoo sheegi doonaan.


Yersiniosis (Infekshanka Yersinia ee Mindhicirrada)\nAuthor Topic: Yersiniosis (Infekshanka Yersinia ee Mindhicirrada) (Read 14538 times)\n« on: December 23, 2010, 07:56:02 PM »\nYersiniosis-ka waa infekshan mindhicirrada (caloosha) gala oo u keenay baktiiryada (jeermiska) loogu yeero Yersinia enterocolitica.\nBaktiiryada waxaa laga helaa saxarada dadka iyo xayawaanka, qaasatan qaansiirka.\nYersinia enterocolitica badanaa waxaa ay saameysaa carruurta.\nCalaamaadka caadiyan waxaa ay billawdaan 3 illaa 7 cishood kaddib marka laga ag dhawaado waxaanna ka mid ah:\nCalaamaad kale sida lalabo ama matag\nMararka qaarkood calaamaad ma laha, balse saxarada ayeey baktiiryada soo raaci kartaa. Dadka aan qaadan daawada antibiyootikada waxaa ay baktiiryada saxaradoodaa ku jiri kartaa 2 illaa 3 bilood, xittaa haddii aanney calaamado qabin.\nSIDEE BAY YERSINIA U FAAFTAA?\nDadka waxaa ay infekshanka ka qaadi karaan cunnada halaysan, qaasatan qaansiirka cayriinka ah ama aan si fiican loo karin, caanaha aan la karin, iyo iyagoo ka ag dhawaada xayawaanka qaba ama biyo halaysan.\nDadka qaba ee aan gacmahooda si fiican u dhaqin kaddib marka ay isticmaalaan suuliga waxaa ay infekshanka u gudbin karaan dadka kale.\nGARASHADA CUDURKA IYO DAWAYNTA\nBaktiiryada waxaa lagu garan karaa baaritaanka saxarada.\nXaaladaha daran, takhtar ayaa u qori kara antibiyootic lagu daweeyo infekshanka Yersinia.\nHa cunin hilib qaansiir.\nWaxaad cabtaa oo keliya caanaha la kariyey iyo alaabta laga sameeyo.\nGacmaha ku dhaq saabuun iyo biyo inta aadan cunnada cunin amaba diyaarin, marka aad xoolaha ka ag dhawaato, iyo marka aad hilib taabato.\nMarka aad calooleyda taabato, gacmaha iyo cijiyaha isaga dhaq saabuun iyo biyo inta aadan taaban dhallaanka ama alaabta ay ku ciyaaraan, dhalooyinka, ama waxyaabaha afka loo geliyo.\nHaddii aad diyaariso calooley, ha taaban carruurta amaba ha diyaarin cunnadooda inta aad calooleyda ku hawlan tahay.\nIsticmaal meel ka duwan meelaha aad ku goyso cunnada kale iyo hilibka.\nSi taxaddir leh u nadiifi meelaha aad ku goysay, miiska dushiisa iyo maacuunta adigoo isticmaalaya saabuun iyo biyo kulul marka aad diyaariso kaddib.\nSi nadaafad leh u tuur saxarada xayawaanka.\nHaddii aad su'aalo ka qabtid qoraalkaan, hoos ku weydii su'aashaada\nViews: 21175 November 20, 2018, 03:32:30 PM\nViews: 37345 February 14, 2016, 05:09:31 PM\nSu'aal: Waxaa layga qabtaa qeybta hoose ee mindhicirrada?\nStarted by JanaaleBoard Qaybta Su'aalaha\nViews: 3144 June 09, 2018, 07:48:38 PM\nViews: 49844 May 06, 2011, 07:55:37 PM\nInfekshanka laga qaado Isbataallada\nViews: 17764 November 10, 2010, 07:41:32 PM


HARGAYSA [Biyoguure News] Dawlada Boqotooyada Sucuudiga oo Indhaha Ku haya Somaliland waxay Doonayan Inay Qabtaan | Biyoguurenews.com\nHome Maqaallo HARGAYSA Dawlada Boqotooyada Sucuudiga oo Indhaha Ku haya Somaliland waxay Doonayan...\nHARGAYSA [Biyoguure News] Dawlada Boqotooyada Sucuudiga oo Indhaha Ku haya Somaliland waxay Doonayan Inay Qabtaan\nDawladda Sucuudigu oo go’aansatay inay Somaliland ka taageerto laba dhinac oo kala ah arrimaha horumarka iyo arrimaha ammaanka waxaanu xidhiidhka uu Sucuudigu doonayo inuu la bilaabo dawladda Somaliland uu qayb ka yahay loolanka u dhexeeya dawladaha Khaliijka, waxaanu Sucuudigu doonayaa inuu saamayn ku yeesho gobalka Geeska Afrika.\nDawladda Imaaraadka Carabta ayaa hore xidhiidh ula bilowday Somaliland, waxaana lagu wareejiyay dekedda Berbera, iyadoo ay UAE saldhig milatarina ka samaysatay magaalada istaraatajiga ah ee Berbera.\nndhaha cusub ee Sucuudigu ku soo eegayo Somaliland, ayaa soo baxay markii ay dhawaan dawladda boqortooyada Sucuudigu ku soo dartay liiska Xujaajta uu Boqorka dalkaasi martiqaado Madaxweyne-xigeenka Somaliland oo halkaas kula kulmay madax ka tirsan dawladda Sucuudiga oo u badnaa kuwa ammaanka iyo kuwa arrimaha horumarka iyo mucaawinooyinka. Martiqaadka ayaa la soo mariyay safaaradda Sucuudigu ku leeyahay dalka Djibouti.\nWararka uu Geeska Afrika helay waxay sheegayaan in saraakiil amni oo dawladda Sucuudiga ka tirsan iyo kuwa dhinaca mucaawinooyinka ahi ay madaxweyne-xigeenka iyo siyaasiyiin kale oo reer Somaliland ah kulamo xog urursi ah la yeesheen, waxaanay u sheegeen weftiga Somaliland inay doonayaan inay xidhiidh aan siyaasad ku salaysnayn oo ku saabsan arrimaha horumarka iyo ammaanka la yeeshaan Somaliland. Laakiin lama hubo in weftiga madaxweyne-xigeenku madaxda Sucuudiga u bandhigeen qorsheyaal ay sii diyaarsadeen oo ay Somaliland doonayso in Sucuudigu wax kala qabto.\nSucuudiga ayaa la sheegay inuu doonayo inuu wefti u soo diro magaalada Hargeysa, waxaana soo baxaya warar aan la xaqiijin oo sheegaya inay Hargeysa soo gaadheen wefti hor dhac ah oo ay la socdaan xubno asal ahaan reer Somaliland ah oo haysta dhalashada dalka Sucuudiga.\nDawladaha Sucuudiga iyo Imaaraadka Carabta ayaa doonaya inay dalka Qatar ka xidhaan inuu saamayn ku yeesho gobalka Geeska Afrika, waxaanay dhawaan heshiisyo taariikhi ah dhex dhigeen dalalka Itoobiya iyo Ereteriya, sidoo kalena dalalka Ereteriya iyo Djibouti ayaa iyaguna bilaabay inay ka heshiiyaan dagaal iyo colaad toban sanno taagnayd. Laakiin dalka Qatar ayaa ilaa hadda wuxuu xidhiidh la leeyahay dawladda Soomaaliya oo iyadu diiday inay xidhiidhka u jarto Qatar. Sucuudiga ayaa markaas Soomaaliya ka joojiyay mashaariic horumarineed oo uu hore u balan qaaday inuu ka fulinayo dalka Soomaaliya.\nSi kastaba ha ahaate, dadka diblomaasiyadda iyo xidhiidhka caalamiga ah aqoonta u leh ayaa isha ku haya bal sida ay Somaliland uga faa’iidaysan doonto indhaha ay dawladda boqortooyada Sucuudigu ku soo jeedisay oo noqonaysa dawladii labaad ee dalalka Khaliijka ah ee xiisaynaysa xidhiidh ay la yeelato Jamhuuriyada Somaliland.\nPrevious articleHay’adda ICG oo sheegtay in dhaqdhaqaaqa Al Shabaab ee Kenya iyo Uganda uu soo yaraaday\nNext articleShirkaduhu haddii aany dhiirrigelin sharciga, dantooda u arag, danta macaamiisha u arag, danta shaqaalaha u shaqaynaya u arag ..iska horimaadyo ayaa ka imanaya,”Maamulaa Sirkada dahabshiil Cabdirashiid oo ka hadlay Shircaalamiya oo bangiga Aduuunku Qabtay


Maxaad ka ogtahay Shaqooyinka suuqooda uu sii yaraanayo? | Biyoguurenews.com\nHome Wararka Maxaad ka ogtahay Shaqooyinka suuqooda uu sii yaraanayo?\nMaxaad ka ogtahay Shaqooyinka suuqooda uu sii yaraanayo?\nShaqooyin badan gaar ahaanna kuwooda aadka u adag ee aan hadda ka hor la fileyn in si fudud lagu qabto ayaa la sheegayaa 10-15-ka sana ee soo socda iney beddelaan teknooloojiyadaha casriga ah ee dunida ku soo badanaya.\nBuugga caanka ah ee uu qoro John Puliano cadadkiisa bishan uu soo saaray boggiisa hore ayuu ku qoray maqaal uu cinwaan uga dhigay “waxaa soo socda mashiinno (Robots)”.\nBBC oo Puliano wareysi la yeelatay ayaa wuxuu u sheegay marka uu dhinacya badan ka fiiriyey sida xowliga ee ay dunida teknooloojiyadaha iyo Robot-yada ugu soo badanayaan uu saadaaliyey shaqooyin qaar oo waagi hore cuslaa iney teknooloojiyadaha cusub mudda gaaban khadka kaga saari karaan.\nRun ahaantii ma aha ayuu yiri warkan mid ku cusub dhagaha dad badan oo dunidan ku nool balse waxaan shaki ku jirin shaqooyin badan iney mustaqbalka halis badan ku soo wajahan tahay.\nDhakhaatiirta iyo Sharci yaqaannada xirfadahooda iney teknooloojiyadaha cusub si toos ah ula wareegin wey dhici kartaa balse shaqooyinka kale ee la halmaala ayey khatar weyn ku soo fool leedahay” ayuu leeyahay.\nXirfadaha mustaqbalka suuqa yeelan doono ee aadka looga baahan doono waxaa ka mid ah xirfadlayaasha ka shaqeeya amniga Kombiyuutarrada (cyber security) maadaamaa dhibaatada ugu weyn ee teknooloojiyadaha casriga saameynta ku hayso ay tahay weerarrada aaladaha casriga ah siyaaba kala duduwan looga geysto” ayuu yiri.\nQoraaga wuxuu intaa ku darayaa shaqooyinka aadka looga baahan doono iney ka midka yihiin cilmi nafsiga (psychology), la taliyeyaasha cafimaadka maskaxda iyo xirfadaha la midka ah.\nWuxuuna qoraagu xirfadlayaasha mustaqbalka xagga teknooloojiyadda saameynta kala kulmi doono oo ay dhici karto qaarkood iney suuqa ka baxaan wuxuu u dhigay sidan:\nInkasta oo ay adagt tahay marka dhinacya badan laga eego iney dhacdo in si buuxda looga kaaftoomo dhakhaatiirta oo ay dhaqaatiirtu teknooloojiyadaha cusub beddelaan haddana wuxuu qoraaga leeyahay maadaamaa waddamada xagga teknoolloojiyadda ku hormaray caafimadkooda lagu daryeelo teknooloojiyada casri ah ay yaraaneyso doorka dhakhaatiirta ay ku lahaan doonaan mustaqbalka.\nSharci yaqaannada inta badan ay waaya aragnimadooda ku saleysan tahay buugga iyo warqadda oo aan aqoon dheer u lahayn teknooloojiyadaha ka saacidayo howlaha sharciga la xiriiro ay yaraaneyso baahida loo qabi doono ayna dhici karto iney suuqa kaba baxaan\nXirfaddan oo ay inta badan bartaan ardayda fahanka ah gaar ahaan kuwooda ku wanaagsan xisaabta, haddana wuxuu Puliano leeyahay maadaamaa maanta naqshadda dhismo ee aad rabto aad khadka bilaash ama qiima jaban kaga heleyso waxaa iyaguna yaraaneyso xirfadlayaasha suuqa ay yeelan doonaan oo teknoolijiyadda cusub uu ugu horreeya interneetka yaa suuqa ka saaraya.\nWaxaana suuqa ku sii jiri kara oo keli ah ayuu leeyahay xirfadlayaasha fikradaha iyo hal abuurka naqshadeynta dhismayaasha cusub la yimaaddo oo keli ah iney badbaadi karaan.\nXirfadlayaasha dhinaca xisaabaadka bartay ee ka duwan kuwa caadiga ah ee u shaqeeya si ka duwan xirfadlayaasha caadiga ah wey dhici kartaa iney suuqa ku jiraan balse qoraaga wuxuu leeyahay kuwa xisaabaadka caadiga ah ee la wada garanayo ka shaqeeyo ay mustaqbalka dhaw suuqa ka bixi doonaan.\nFursadaha shaqo iyo baahida loo qaba duuliyeyaasha diyaaradaha dagaalka waxaa loollan adag ku ah diyaaradaha dagaalka ee duliye la’aanta ah oo dunida ku soo badanaya, iyada oo teknooloojiyadhaasi iney sii bataan mooyee aan hoos u dhac laga fileyn taasina ay yareyneyso fursadaha shaqo ee duuliyeyaasha diyaaradaha dagaalka.\nXirfadlayaashan iyaga marnaba lagama maarmayo laakiin, waxaa marba marka ka sii dambeysa yaraaneyso baahiyaha loo qabo xirfadahaasi, maadamaa waddamada ku hormaray dhinaca teknooloojiyadda ay xoogga saarayaan dambiyada inta ay dhicin in laga sii hortago iyaga oo adeegsanaya teknooloojiyada casri ah.\nDillaalnimadana waxaa loollan adag ku haya shabakadaha isgaarsiinta kala duduwan oo adiga oo gurigaaga fadhiya wax weliba oo aad u baahato kuu soo bandhigo si toos ahna khadka aad uga iibsan kartid taasoo meesha ka saareyso tiradii badneyd ee dillaaliinta lug iyo gaadiidba adeegsan jiray ee habka dhaqamiga ah u shaqeyn jiray.\nXirfadaha aan kor ku soo sheegnay oo la saadaalinayo iney sii dabar go’ayaan ama ay ka sii baxaan suuqyada waddamada hormaray, haddana dhinaca waddamada soo koraya marka loo eegana waxaad mooddaa iney weli fursadaha xirfadahaasi ay sidooda u jiraan ilaa ay waddamada soo korayo la mid noqdaan kuwa ku hormaraya teknooloojiyadaha casriga ah.\nPrevious articleDeg Deg, Golaha Guurida Somaliland oo Amaray in la Gubo Buugii uu qoray guray barwaqo,\nNext articleXudeyda, oo 140km (90 meyl) galbeed kaga began magaalada caasimadda ah ee Sanca, waxay ahayd magaalada afaraad ee ugu weyn Yemen iyo xarun dhaqaale oo muhiim ah kahor inta aysan mucaaradku la wareegin dabayaaqadii sanadkii 2014.


RASMI: Antonio Conte Oo Laba Ciyaartoy Kasoo Bililiqaystay Kooxdiisii Hore Ee Juventus Iyo Xiddiga Ugu Qaalisan Tottenham Oo Amaah Kaga Tegay - GOOL24.NET\nRASMI: Antonio Conte Oo Laba Ciyaartoy Kasoo Bililiqaystay Kooxdiisii Hore Ee Juventus Iyo Xiddiga Ugu Qaalisan Tottenham Oo Amaah Kaga Tegay\nKooxda kubdda cagta Tottenham ayaa si rasmi ah ugu dhawaaqday inay £20 milyan oo Gini ku iibsatay xiddiga Juventus ee Rodrigo Bentancur, hase yeeshee waxa iyagana ka tegay xiddigoodii ugu qaalisanaa ee khadka dhexe ee Ndombele oo dib ugu laabtay waddankiisa Faransiiska.\nTottenham ayaa warbaahinta usoo bandhigtay laacibka khadka dhexe ee Rodrigo Bentancur oo si rasmi ah ay uga soo iibsadeen Juventus, isla markaana qalinka ku duugay heshiis afar sannadood iyo badh ah.\nRodrigo Bentancur ayaa soo gabogabeeyey waayihiisa Juventus oo uu sannadkii 2017kii kaga soo biiray kooxda deriskeeda ah ee Turin, waxaana 133 kulan oo uu u saftay uu kula guuleystay saddex horyaal.\nTottenham waxa kale oo ay isla maanta kala soo wareegtay Juventus Dejan Kulusevski oo 21 jir ah, isla markaana amaah ugu ciyaari doona kooxda reer London 18ka bilood ee soo socda, laakiin waxay Spurs ku qasban tahay inay si rasmi ah u iibsatao marka uu dhamaado xilli ciyaareedku.\nDejan Kulusevski oo u dhashay waddanka Sweden ayay Tottenham ka bixin doontaa 29 milyan oo Gini marka uu xilli ciyaareedku dhamaado.\nDhinaca kale, waxay Tottenham amaahku dirtay xiddiga ugu qaalisan taariikhdeeda ee Tanguy Ndombele oo dib ugu laabtay kooxdiisii hore ee Lyon.\nKubbad-sameeyahan oo ay Tottenham kusoo iibsatay £54 milyan oo Gini ayaa la jaan-qaadi waayey qaab-ciyaareedka Spurs, waxaanay Lyon siin doontaa Tottenham lacag gaadhaysa £1.25 milyan oo Gini oo ah lacagta amaah ahaanta ay ugu qaadatay laacibkan.


Wasiir ku xigeenka Wasaaradda Waxbarshada iyo Tacliinta sare ee Dowlada Puntland oo Warbixin ka baxiyey Tacliinta sare Puntland. | puntlandi.com\nWasiir ku xigeenka Wasaaradda Waxbarshada iyo Tacliinta sare ee Dowlada Puntland oo Warbixin ka baxiyey Tacliinta sare Puntland.\nHorraantii bisha Marso 2014, waxay Dawladdu qabatay shirkii lagu qorshaynayay qaabaynta isla-xisaabtanka xukuumadda, shirkaas Madaxweynaha Dawladda Puntland Prof. C/weli Maxamed Cali Gaas wuxuu Wasaaradda Waxbarashada ku wargeliyay qorshihiisa ku wajahan Tacliinta Sare ee Puntland, kaasoo ku urursan in la dhiso nidaamka waxbarasho ee Tacliinta Sare iyadoo loo marayo dhisidda Guddiga Tacliinta Sare iyo Siyaasadaha iyo shuruucda Tacliinta Sare.\nWasaaraddu iyadoo ka duulaysa talooyinkii kasoo baxay shirkaas, waxay dejisay qorshe cad oo ku wajahan Tacliinta Sare ee Dalka, waxqabadkii u hirgalayna waxaa ka mid ah:\nDawladdu waxay ballaarisay xuduudda maamul ee Wasaaaradda Waxbarashada (Mandate) oo markii hore ku koobnaa waxbarashada Asaasiga ah iyo Dugsiyada Sare, waxaana lagu daray Tacliinta Sare oo aan markii hore qayb ka ahayn Wasaaradda, magacii Wasaaraddana waxaa loo beddely: Wasaaradda Waxbarashada iyo Tacliinta Sare.\nWaxqabadka ugu wayn ee Dawladda Puntland dhinaca Tacliinta Sare ka qabatay waxaa la oran karaa waa Jaamacadihii dalka oo la hooskeenay nidaamkii dawliga ah, taasi waa guul wayn, waxayna hirgashay xilligan ay xukunka hayso Dawladda uu Madaxweynaha ka yahay Prof. C/weli Maxamed Cali Gaas.\nWasaaraddu waxay go’aansatay in tallaabada koowaad ee ay Tacliinta Sare ka qaadaysaa ay noqoto xoojinta nidaamka (system building), si taas loo hirgeliyona waxay waxay qabatay arrimahan:\nDejinta Siyaasadda Tacliinta Sare, taasoo hagaysa dhamaan barnaamijyada Tacliinta Sare ee Dalka, waxay Wasaaraddu isugu yeertay daneeyayaasha Tacliinta Sare oo ay ugu horreeyaan madaxda Jaamacadaha kala duwan iyo aqoonyahanno ku xeeldheer cilmiga waxbarashada si ay uga talo bixiyaan siyaaasadda Tacliinta Sare, waxaana arrintaas garab ka gaystay khubaro ajnabi ah, waxaana la dajiyay siyaasad dhamaytiran oo ku wajahan Tacliinta Sare, waana la ansixiyay.\nXeerka Tacliinta Sare: oo ah xeerka lagu dhaqayo Tacliinta Sare ee dalka, kaasoo caddaynaya sida Jaamacad loo asaasayo, shuruudaha looga baahan yahay, sida loo aqoonsanayo, sida loo tayaynayo iyo waxay ku waayi karto diiwaangelinta iyo aqoonsiga iyo sida Tacliinta Sare loo maamulayoba, xeerkan hadda waa dhamaaday wuxuuna horyaallaa Golaha Xukuumada si loo ansixiyo.\nDhisidda Guddiga Tacliinta Sare (Commission for Higher Education) oo ah Hay’adda maaulaysa Tacliinta Sare ee Dalka, waxaana si rasmi ah guddiga loogu dhawaaqayaa marka la ansixiyo Xeerka Tacliinta Sare oo si faahfaahsan uga hadlaya Guddiga iyo shaqada uu qabanayo.\nWasaaraddu waxay tababarro kala duwan u qabatay Jaamacadaha dalka, kuwaas oo ka dhacay gudaha dalka iyo dibaddaba, waxaa Jaamacadaha lagu tababaray dejinta manaahijta, cilmi-baarista iyo tayodhowrka, ilaa iyo 15 tababar oo kala duwan ayaa loo qabtay Jaamacadaha iyo Kulliyadda Macallimiinta GTEC.\nWaxaa Jaamacadaha la siiyay Maktabadaha Electorooniga ah, waxaana dhammaan Jaamacada Dalka la gaarsiiyay qalabka la yiraahdo E-granary oo ah Maktabad ay ku jiraan buugaag gaaraya 2 Malyan oo buug oo ardayda Jaamacaduhu ay baahi wayn u qabaan, waxayna arrintaani ardayda iyo macallimiintaba ka dabooshay baahidii ay u qabeen buugaagta waxlaga barto ama la akhristo.\nWaxaa Jaamacadaha dalka loo qaybiyay buugaagta ay ardayda Jaamacaduhu u baahan yihiin oo isugu jira qaybo kala duwan si loo tayeeyo aqoonta ardayga Jaamacadda dhiganaya oo ah kaadirkii berrito bulshada hoggaamin lahaa.\nWaxaa Jaamacadaha oo dhan loo sameeyey waxaa lagu magacaabo Qaybta Tayadhowrka “Quality assurance Unit”, taasoo shaqadeedu tahay ilaalinta tayada waxbarashada Jaamacadda, Jaamacad kastana waxaa la siiyay qalabkii ay waaxdu ku shaqayn lahayd, shaqaalihii ka shaqayn lahaana waa loo tababaray.\nSanadkii 2014 kii markii Dawladda uu hormuudka ka yahay Prof. C/weli ay xukunka la wareegtay, Kulliyadda Macallimiinta GTEC way xirnayd oo ma aysan shaqaynayn, Dawladdu waxay dadaal dheer u gashay in dib loo agaasimo Maamulkii Kulliyadda iyo qaabdhismeedkeediiba, waxaana si\ndegdeg ah loo furay Kulliyaddii Macallimiinta si shaqadii loo igmaday ay u gudato, hawlgalkaas waa lagu guulaystay, waxayna kulliyaddu soo saartay laga soo bilaabo 2014 kii ilaa iyo hadda macallimiin gaaraysa 1500 macallin oo ka hawl gala dhamaan gobollada Puntland, waxayna arrintaani ku tusaysaa waxqabadka Dawladdu inta uu le’eg yahay iyo dadaalka ay ku bixisay tacliinta Sare.\nDawladdu waxay ku taageertay Jaamacadaha Mashaariic yaryar ah “Mini projects” sida: Mashruuca Campus network software, Mashruuca latalinta ardayga Jaamiciga ah, Mashruuca hal-abuurka, mashruuca kulamada madaxda Jaamacadaha, mashruuca tababarka gabdhaha iwm, mashaariicdaas yaryar oo ay Jaamacaduhu ku baranayaan qaabka mashaariicda loo fuliyo ayna kormeerayso Jaamacadd VU university ee ku taalla dalka Holland.\nDawladdu waxay xoogga saartay u qareemidda Jaamacadda si loo helo maalgelinta ay u baahantahay Tacliinta Sare oo ah mid aad u ballaaran, waxay wadahadallo badan la gashay Hay’adaha Caalamiga, Dawladaha Deriska ah iyo kuwa Carabtaba, waxayna u hawlgashay xoojinta iskuxirka Jaamacadaha oo hadda ku hawlan inay samaystaan Urur u gaar ah oo ay ku midoobayaan dhamaan bahda Tacliinta Sare ee Puntland, kaasoo ka shaqayn doona isku xirkooda iyo dhaqaale u raadintoodaba.\nUgu dambayntii, qormadani maaha dayaacad u samayn Xukuumadda dalka u Talisa, balse waxaan ugu talagalay inaan soo bandhigo wixii la qabtay, wixii ka dambeeyana qof walba xor buu u yahay aragtidiisa, ama ha noqoto mid taageeraysa qoraalkayga ama mid mucaarad ku ahba.\nTawfiiqda Alle hana waafajiyo.\nDr. Maxamed Cali Faarax


R W Cabdi Weli oo la kulmay madaxweyne ku xigeenka Kenya – Mareeg.com somalia, World News and Opinion.\nNairobi – Mareeg.com: Ra’iisul wasaaraha Soomaaliya, Cabdiweli Sheekh Axmed Maxamed iyo uu hoggaaminayo oo ku sugan Kenya ayaa magaalada Nairobi kula kulmay madaxweynaha ku xigeenka dalka Kenya, William Ruttu.\nKulanka waxaa ka qeybgalay wasiirka arrimaha gudaha iyo federaalka Soomaaliya C/llahi Goodax Barre, wasiirka maaliyadda Xuseen Cabdi Xalane, wasiir ku xigeenka qorsheynta iyo iskaashiga caalamiga, Danjiraha Soomaaliya u fadhiya Kenya Maxamed Cali Nuur Ameeriko iyo masuuliyiin ka tirsan dowladda Kenya.\nKulanka oo ahaa mid muhiim ah ayaa inta uu socday waxaa diiradda arrimo ku saabsan wada shaqeynta labada wada, iyadoo Soomaaliya ay joogaan ciidamo ka socda Kenya oo mardambe ku biiray AMISOM.\nKulanka oo aad u dheeraa kaddib markii uu soo dhammaaday ayaa waxaa wadajir Saxaafadda ula hadlaya ra’iisul wasaaraha Soomaaliya iyo madaxweyne ku xigeenka dalka Kenya William Rutta.\nMadaxweyne kuu xigeenka dalka Kenya, William Rutta ayaa sheegay in Soomaaliya iyo Kenya ay yihiin labada dal oo wadaagga amniga iyo isku xerka dhanka ganacsiga, taas oo uu sheegay in ay jiraan kooxaha ka soo horjeeda sidii loo sii wadi lahaa, hasa yeeshee waxa uu carrabka ku adkeeyey in marnaba aan laga gaabin doonin sidii Soomaaliya iyo Kenya wadajir wax ugu qabsan lahaayeen dhinacyada ammaanka iyo dhaqaalaha.\nDhanka kale Ra’iisul wasaaraha Soomaaliya, Cabdiweli Sheekh Axmed Maxamed, ayaa isaguna sheegay in sii socoshada iskaashiga labada dal uu yahay mid muhiim u ah gobolka oo dhan.\nRa’iisul wasaaraha Soomaaliya, ayaa isla maanta la kulmay masuuliyiin ka socotay hey’adaha Qaramada Midoobay ee dhanka gargaarka, waxa uu kala hadlay sidii wax looga qaban lahaa xaaladaha bini’aadannimo ee ka jira degaanno ka mid ah dhulka Soomaaliya.\nRa’iisul wasaaraha Soomaaliya iyo wefdi uu hoggaaminayo ee ku sugan maalintii labaad magaalada Nairobi, ayaa maalinta berrito ah ka qeyb geli doona shir ballaan oo looga hadlayo xaaladaha bini’aadannimo ee Soomaaliya oo ay soo qaban qaabiyeey Qaramada Midoobay iyo Midowga Yurub.


10 qof oo lagu dilay Nigeria - BBC Somali\n10 qof oo lagu dilay Nigeria\nImage caption Weerar horay uga dhacay waqooyiga Nigeria\nUgu yaraan 10 qof ayaa lagu dilay weerar ay rag hubeysan ku qaadeen tuulo ku taal woqooyi bari Nigeria, taasoo 14 KM u jirto magaalada Chibok, oo bishii April laga afduubtay in kabadan 200 oo gabdho iskuuley ah.\nDadka deegaanka ayaa sheegay in raggaasi hubeysan ay weerareen tuuladani oo lagu magacaabo Koronginim.\nXildhibaan ka tirsan aqalka sare ee dalka Nigeria, ayaa BBC-da u sheegay in xubnaha kooxda Boko Xaraam ay ku soo laabteen tuuladaasi Koronginim subaxnimadii Sabtida ahayd, halkaasi oo ay ku qaadeen weerar aar-goosi ah maadaama kal hore ay iska caabin kala kulmeen.\nWaxa uu sheegay in ay gubeen guryo isla markaana qaar ka tiran dadka tuuladaasi lagu khasbay in ay duurka u cararaan.\nWaxaa kale oo soo baxaya warar sheegaya dhacdo kale oo ah afduub dhowr qof loogu gaystay tuulada Yaza, Khamiistii la soo dhaafay.\nWaxaana dadka deegaanka ee tuuladaasi ay sheegeen in kooxda Boko Xaraam ay dadka da'da ah iyo kuwo dhalinyarada ah ay kala soocaysay, ka hor inta aanay halkaasi ka qafaalanin gabdho iyo wiilal.\nIlaa iyo hadda ma cadda in gabdhaasi loo haysto madax furasho sida kuwii iskuuleyda ahaa ee laga qafaashay Chibok.\nWaxaana suurtagal ah in ragga halkaasi laga qafaashay ay ku shaqaysan doonto kooxdani oo rabshado ka geysatay gobolka inkastoo uu jiro dadaal ay dowladda ku dooneyso in ay dalka uga saarto.


SADDEX NABARREY! - Qalinkii Cabdinaasir Axmed Abraham - Somaliland Post\nHome Maqaallo SADDEX NABARREY! – Qalinkii Cabdinaasir Axmed Abraham\nSADDEX NABARREY! – Qalinkii Cabdinaasir Axmed Abraham\n“Dheeman sidii ay iigu sheegtay, goor ay ku male-weynayd laba-kun-guuradii, tirsiga Miilaadiga (2000) ayuu nin ganacsade ahi meel faras-magaalaha Qardho ah ku weydiistay aabbaheed, “Inantayda waad geydaa, waanan ku siiyay ee marin- keeda soo mar.” Ayuu Dheeman aabbaheed yidhi.\nGoortaa Dheeman da’ ahaan waa 17-gu’ jir, markii aabbeheed uu u sheegay in uu nin ganacsade ah siiyay; Odaygu markii uu arkay in gabadhiisu ka biyo-diidday, ayuu ugu daba-karay murti-maahmaaheedda aalaa ba guurka labada qof ee kala ayniga weyn guurkooda dhiiri-gelin ahaanta luugu adeegsado, waa; NINKII KU DHALI KARA, AYAA KU DHIQI KARA! Hasa-yeeshee, Dheeman ma rabto in ay ammintan guursato’e waxa ay calool doonaysaa in ay woxogaa iskaga damaanshaaddo nolosha dahabiga ah ee gaashitinimo. Walaw, degmada ay ku dhalatay kuna barbaartay gabdhaha hore luugu guursado.\nDheeman waxa ay u war doontay gabdho ay isku fac ahaayeen oo da’ aad u yar lagu soo doonay, bal si ay ugu kuur-gasho is-beddelka noloshooda ku dhacay. Iyo bal in ay ka wax ka ogaato noloshu kalinimo iyo lammaane midka ay ku dhadhan wanaagsan tahay! Hablihii ay sahanka ugu tagtay, waxa ay ku booriyeen in qoysnimadu hodannimo iyo barwaaqo tahay,\nIsla markaa, aan la barbar dhigi karin iskaabulonimo. Dheeman oo aan xidhiidh hore oo hasaawe ha ba yaraatee, soo samayn, intaa na ay u dheer tahay in sheekooyinka dhagteeda debedda kaga imanaya ee ku saabsan ninka soo dooni raba ay ugu shilis tahay in ninku lacag leeyahay oo ganacsade yahay; ayaa u soo janjeedhsantay in arrinta guurka ay ogolaato.\nWarka raali-ahaanshaha guurka ninka soo doonaya, gaadhsiisay aabbeheed iyada oo aad u xishoonaysa oo baqdintii ugubnimo na korka uga soo baxday. “Waan kaa filayay aabbo duco qabto ayaad tahay” ayuu Odaygii ku hal celiyay.\nDheeman markii dhakhtarka laga soo celiyay Saalax oo nuurad ku duubantahay, loo na sheegay in furaash gaar ah loo soo iibinayo oo guriga uu makhsin kale ka seexanayo, aad iyo aad bay uga xumaatay.\nMuddo ku dhow saddex bilood ayay Dheeman hannaanka lammaanaha qolalka kala geddisan seexday ku jirtay. Goortaa waxa ay u waraysi doonan jirtay, gabdho habeen wacan oo aroos ah hore u soo qaatay, maadaama oo ay gabadh ugub ahayd, warkaasi mid aad u xiiso badan ayuu agteeda ka ahaa.\nSaddex bilood kaddib, markii laga furay nuuraddii, ayuu dhakhtarkii dib u sawiray, waxa aanu ogaaday in aanu wali kabmin oo bilo la gelin doono; sidaa ayaa biro lagu galiyay oo dhakhtarkii haddana u yidhi:” Bal haddana saddex bilood oo kale aynu eegno.”\nSaddexdii bilood ee hore, daqiiqad-daqiiqad, saacad-saacad, maalin-maalin, habeen-habeen iyo bil-bil ayay u tirinaysay. Imikana waxa luugu daray muddo kale oo Iyana saddex bilood ah. Niyad-jab weyn baa ku dhacay Dheeman. Waxa aanay nafteeda ku canaantay in ay tahay gabadh nasiib xun.\nSaalax oo nin adduun rabbi ku galaday ahaa, wuxuu damcay in uu guriga nooc kasta oo khudaar ah iyo wax kasta oo Aadmi cuno oo geyiga laga helo guriga keeno, isla markaa iyada hadyado badan oo uu ugu mudnaa dahab hareerkasta ka dhigo. Haddana waxa aad moodaysay in aanay waxaas oo dhan wali indho-buuxinnayn Dheeman.\nDheeman ceeb ayaad reerkiina u soo jiiday oo kaliya ayay kula joogtay Saalax, hasa yeeshee, habeen kuma niyad-samayn cidlo-jiifka nolosha lammaane.\nKhilaafkoodu aad ayuu u batay, sidaas oo ay tahay na, waxa inta badan socon jiray oo tanaasuli jiray Saalax, xataa haddii ay ka gar-daran tahay Dheeman. Sababtuna waxa ay ahayd in uu ogaa barta ladhka khilaafka abuurayaa ka soo kacayo oo ah “cadho dhinaca gogasha ah!”\nSaddexdii bilood ee kale na sidii ayay ku dhammaadeen. Saalax laga saar birihii, gacantiina way kabantey. Muddo labaataneeye maalmood ah oo kale na baxnaano ayaa lagu jiray, intaa kaddib ayuu Saalax maalin soo iibiyay laba neef oo arooskan muddo dhaafay luugu duceeyo. Halkii tol iyo xiddid ba lagu casuum, luuga na ducee reerka in Alle barakeeyo.\nGoor Saq-dhexe oo habeennimo ah xili-tirsiga Soomaalida, kuna aaddan 11:30kii ayuu reerkii Arooska ahaa wakhti isku helay, macnaha; Dheeman iyo Saalax loo kala bax. Caawa waa aroos cusube cabbaar la sheekaysay. Haddii ka meeraysto in aan hadalka qaawiyo. Habeenkiina DIIRI WAA MATOORKII! Waa se dhibaato cusub, Dheeman waxa ay u qaadatay in Saalax aanu dareen ba dhiniciisa jirin, goor barto-yar ah na way ka soo dudday gurigii. Waxa aanay soo timid gurigoodii, waa gabadh aad da’ yar xataa, awood iyo waayo aragnimo ay ku sheegto dhibta haysta ma leh.\nDheeman aabbeheed oo guurti ahaa yaab ayaa ka soo hadhay, waxa aanu xaaskiisii si hoose ugu sheegay in arrin dumar ay arrintu tahaye bal ay gabadheeda hoos u waraysato.\nSidoo kale, ayuu Saalax na ugu jarmaaday dhakhtar, baadhitaanno caafimaad si uu u maro, wax na uga ogaado xaalka cusub ee la soo dersay.\nSaalax dhakhtarkii uu ku jarmaaday waxa uu ku sameeyay badhitaan caafimaad oo guud, natiijadii ka soo baxday na waxa ay noqotay, mid aan dhakhtarku aqoon ahaan gaadhsiis nayn ama wax b aka qaban Karin, macnaha xaalad caafimaad oo dhakhtarka ku cusub ayay noqotay. Hasa yeeshee, talo ayuu dhakhtarku siiyay, taas oo ahayd in uu magaalada uu deggan yahay ka digo-rogto oo magaalo kale tago, bal si haddii uu jawiga beddelo ay u suurto-geli karto in dareenkiisu is-beddelo.\nSaalax si uu u soo ceshado xaaskiisii dudmada kaga maqnayd ayuu hawsheed ku dhaqaaqay, ku soo guulaysay oo lagu soo dar xaaskiisii. Markii ay guriga yimaaddeen ayuu uga warramay in uu dhakhtar la xidhiidhay dhakhtiirkiina kuyihi: “Hawo beddelo” Sidaa darteed, uu u doonayo in ay muddo laba bilood u soo joogaan magaalada Garoowe. Imaatinkoodii Garoowe wax is-beddel ah ma dhalin, wakhtiguna hadda waxa uu ku sii siqayaa ba ku dhawaad sannad. Xaraaradda cadho ee Dheeman circa ayay ku sii shareereysaa, noloshii oo dhanna qabyo ayay ka noqotay.\nBaabuur gaar gaar ah oo uu lahaa Saalax ayuu galabihii ku tamashle geeyaa Dheeman, habeenkii Rabbi keenana wuxuu u soo iibiyaa alaab cusub. Wuxu geed gaaban iyo mid dheer ba u fuulay sidii uu si ugu heli lahaa, farxad ku meel gaadh ah bal inta xaalkiisa caafimaad dhinac uun u dhacayo.\nWakhtigii labada bilood ahaa markii uu dhammaaday ayuu dhakhtarkii Qardho dib ula soo xidhiidhay, waxa aanu siiyay talo kale oo ah in uu Nairobi-Kenya dhakhtar caafimaad u tago. Sharci-Baasboor ayuu u sameeyay Dheeman\nMuddo shan bilood ah markii ay Saalax iyo Dheeman joogeen Nairobi-Kenya, hasa yeeshee, aan caafimaadka Saalax ka soo reynayn, ayuu Saalax go’aan ku gaadhay in ay dib ugu noqdaan Qardho, warqaddii furriinkeeda u diyaariyo, isla markaa waalidkeed na uu sharaf badan ugu wareejiyo mas’uuliyaddii iyo xilkii Dheeman.\nWaxa aanu Dheeman ku yidhi: “In qof loo samro waad ii samirtay, gabadhaha da’daa ahi wax aanay samayn Karin oo mucjiso ah baad samaysay; waad samirtay ilaa samirka laftiisu daalay! Intaa ka badan xaqa aad leedahay kaama duudsiyi karo, waan ka xishoonayaa intaa ka badan in aan ku dulmo, waan samrayaa anuu, adigana madax-bannaanidaadii ayaan ku siinayaa, wali ba marka aan ku furo waxa aan kaala hawl galayaa sidii ninka aad ku qanacsan tahay aan kuugu dhisi lahaa. Anigoo ku jecel , ayuu wakhtigu igu qasbayaa in aan ku sagootiyo oo wali baa an cid kale kuu guuriyo.\nMa filayo in ay adduunyada joogto gabadh gobonnimo iyo dun-wanaagga ku soo haybsataa. Gaadhi aad ku xaragooto ayaan kuu iibinayaa, dahab iyo shar badanna waan kuu iibinayaa, lacag caddaan ahna 6000$ ayaan ku siinayaa. Aabbahaa waxa aan gaadhsiinayaa meherkaagii iyo warqaddaadii. Waxkasta haddii aan ku siiyo, habeen kaliya oo aad seexatay adigoo ii baahan ma uma dhigmi karaan. In aad Dar Alle ii saamaxdo ayaan kaa codsanayaa.”\nQardho markii ay nabad yimaaddeen, Saalax iyo Dheeman ee dhammaan ballamihii uu qaadayna uu oofiyay Saalax, ayuu Dheeman gurigoodii u wareejiyay.\nMuddo afar sanno ah ayay Dheeman ka xishoonaysay in ay guursato iyada oo dhawraysa qalbiga Saalax. Goortaa waxa jiray rag aad u badan oo guur u soo bandhigay, hasa yeeshee, dheg-jalaq uma siin.\nGaygiga Soomaalida waxa ammintaa hormuud ka ahaa Qurbe joog, waxa laga aaminsanaa wax badan oo wanaagsan, gabadhaha ugu badan iyagaa guursan jiray, gabadha nin qurbe ka yimid guursadaa waxa ay ahayd gabadh nimcaysatay. Sidaa awgeed, ayay Dheeman u door-bidday in ay la haasawdo wiil Dalka Ingiriiska deggan.\nDheeman oo aad u qurux badnayd dhowr sawir oo dhinaca khadka ay ugu dirtay ayuu la akhqaraaray Xaamud oo carriga Ingiriiska markaas uun qoxoonti ahaan ku galay. Wuxu filayay in uu sharciga ku heli doono muddo laba sanno ah, waxa aanu ku fikiray in uu Dheeman mehersado isagoo halkaa jooga, si uu isla marka uu sharciga u hela ba ugu yimaaddo.\nIn uu Xaamud sharciga helaa, waxa ay qaadatay 5 sanno oo gow ah, wakhtiga ay hadda Saalax iyo Dheeman sii kala maqan yihiinna waaa; Sagaal sanno.\nDheeman iyo Xaamud muddo dheer ayay iyagoo isku mehersan, khadka uun ka haasaawi jireen, waagaana wax ba iska bilow ahaa adeegsiga khadka Internerka oo dad sidaa u sii u badan oo Soomaali ah ma isticmaali jirin. Sidoo kale, goobaha Internerku aad bay u koobnaayeen, inta badanna safaf dhaadheer baa luugu jiri jiray; khadkuna aad buu u cuslaa.\nDheeman wiil meherad Internet haysta ayay muddo macmiil u ahayd, waxa ay ahayd macaamiisha qofka ugu adeegsiga badan khadka, habeenka ay ugu yartahay na waxa ay ku jiri jirtay laba saac. Dheeman wiilka internet ka hayaa 10:00 habeennimo marka ay gaadho, intuu dusha kaga sii xidho ayuu hudheel aan meheradda sidaa uga sii dheerayn ka soo cashayn jiray, kaddibna gurigiisa oo isna meheradda dhabarkeeda ku yaal ayuu qaddar ku soo yar nafisi jiray, halkaas oo uu macawis iyo sandal ka soo xidhan jiray, waxa aanu ugu soo noqon jiray 11:00 habeennimo. Guriga ayuu sii gaadhsiin jiray.\nDheeman isku diyaarisay in ay u ambabaxdo magaalo madaxda dalka Itoobiya ee Addis oo lacag ka sugaysa odaygeeda Xaamud ayaa subaxnimo Khamiiseed tagtay xawaaladda si ay lacagtii noolka iyo sahayda uga soo qaadato. Waxa ay xawaaladda ugu tagtay lacag 2000$ ah, hortii ba way ka shakiday xaddiga lacagtan oo aad u badnaa. Warwar ayaa ku bilaabmay Dheeman, lacagtiina haba yaraatee, wax ba kama isticmaalin, maalinkii oo dhan waxa ku farto batay wakhtigii, maalintu marka aad wax sugayso ma dhammaato, habeenkuna dheeraa. Sidii Caadada u ahayd Xaamud in uu khadka u soo galo 9:00 caweysnimo ayuu ka raagay habeenkaa. Goor qiyaastii 10:35 habeennimo ah ayuu soo galay khadka. Su’aashii ugu horreysay ee ay weydiisaa waxa ay ahayd; Lacagta intan leeg maxaad uga jeeddaa?\n“ Waadigii ogaa in sharciga dhawaan la I siiyay, noloshii Inigiiska ayaa adkaatay, dadkii halkan degganaa Maraykan ayay uga sii baxeen, anna waan baxayaa walaal, markaa sidaa darteed, ayaan u jeclaystay inaanan wakhti badan kaa sii lumen Maraykan marka aan tagana garan maayo sida ay xaaladdu noqon, marka lacagta aan kuu soo diray waa Meherkaagii, warqaddiina aroorta ayaan adeerkay kuugu soo dhiibayaa.” Ayuu Xaamud yidhi.\nQoraalkaa markii ay Dheeman akhriday, kabaha oo ay iska bixin jirtay inta ay ka dhaqaaqday ayay cago caddaanku baxday, meheraddii Internetka oo kaligeed hoosta uga xidhnayd na inta ay iska furtay ayay albaabkii oo furan ka baxday. Isma oga, magaalada Geeskeeda marka ay marayso ayay Laydh qabow badan dareentay, Mise magaaladii ba way ka soo dheeraatay, waa saq dhexe, waa cagaagan tahay, wax alla wixii quruurad iyo dhagax yaal magaalada way ku soo istaagtay, lugaheeda dhiigga ka socda lama qiyaasi karo. Sharmaddu meeldhexdaa ah ayay ka soo luntay.\nTimaheeda oo dhaadheeraa, dhumuc weynnaanna saaxiib u ahaa, aflaaqada timaha bilic tirtana ay kala abaajiyeen oo furfurnaa, goor aan dhaweyna dabayshii sabada magaalada Qardho ka dhacaysay ay ka xoortay. Ayaa hadba dhinac dabayshu kaga keenaysaa, wey u taag la’dahay; geesta kale, waxa hafeefanaya nabarro addimada ka gaadhay, haba ugu darnaadaan, biro kala wadhay xiddidleyda baabacada; waxa aad mooddaa lugaha boqnaha wixii ka hooseeya in biyo kulul loo galiyay. Shaki kuma jiro in xiddida qaarkood go’an yihiin oo ay dhiigga habayaan.\nWaxa Dheeman warwar iyo cabsi dabarka goosatay ku haysa cidlada jaaq la’da ah, laba arrimood oo ay aad uga baqato ayaa kaskeeda didsan ee maskaxduna ku soo qarqinayso dheecaannada cabsida xambaara; waa na ‘nin –waalan iyo Ay.’ Waxa ay isku dayday in ay oroddo xagga iftiinka magaaladu ka jiro. Hasa yeeshee, ma dhaqaaqi karto laba jeer ay is tidhi, orod, way turunturootay.\nOohin iyo barroor ay u hollatay baa waxa ay soo saareen in aanay carrabka dhaqaajin Karin oo carrabkeedu weynaaday, taas oo daarnayd in Dhiig-kar ku dhuftay.\nSaq-dhexe habeennimo cabbaara 12:40 ayay ehel, asaxaab iyo jaar Dheeman baadidoonkaada u soo baxay oo gaadiid iyo lug ba ku raadinayay isla markaa tooshash iyo nalka baabuurta ku hadba jaho ku ifinaya ayaa la kulmay Dheeman oo cidla’ ciirsi la’ kambadhuudha oo barta ay fadhidaa dhiig ku wareegsan yahay.\nGagadii duleedka magaalada Qardho laga soo qaad Dheeman, guriga markii la keenay, ee wiil Farmasii ka shaqeeya saacaddii loo soo kiciyay, ayaa dhaymo loo bilaabay, wiilku wax badan uu u qaban kari waayay, kaliya wuxuu ku muday dhiig joojin, hasa yeeshee, dhiiggii ma istaagin sababtuna waxa ay ahayd in xiddido go’naayeen.\nWaaga barigiisii waxa loo la orday dhinacaa iyo dhakhtarka. Illaa hadda dhammaan xaafadda iyo jaarka Dheeman waxa ay rumaysan yihiin in ay uu Jin galay oo uu halkaa geeyay. Sidaa awgeed, ayaa cilaaj loo geeyay oo Quraan badanna luugu akhriyay, dhir badanna waa loo qoro oo qaarkood la shito, kuwana jidhka la marsado iyo qaar la cabbo. Muddo cilaaj lagu la noqnoqay, ma se sibir-saarin Sheekhu in bukaanka Dheeman uu yahay mid qalbiga ka gaadhay.\nDheeman oo xaalkaa adage e caafimaad ku jirta, ayaa warqaddadeediina guriga ugu timid, hore na waxa ay u haystay meherkeedii. Nabarkasta oo ku dhacaa, kii ka horreeyay uu kaga sii xanuun badan yahay, waanay nuglaatay goortan.\nDhayme siddeed bilood qaatay oo dhinaca jidhka ah iyo ka soo kabasho laba sanno qaadatay oo dhinaca qalbiga ahayd kaddib, Dheeman waxa ay bartaa ka sii ambaqaadday geeddigeedii nolosha oo aan wali kobta caleenta leh ka soo durdurin.\nDhaawacyadaa wakhtigu Dheeman gaadhsiiyay wax ba ma sii hibatayn jirin. Sababtuna waa in xooggana xidhiidhka iyada iyo Rabbigeed ka dhexeeya, qaddarkana si buuxda ayay u rumaysnayd.\nWaxa se ay kaska ku haysay in wakhti ka ordayo, oo aan dumarku cimri lahayn. Sidaas awgeed, ayay ugu fikirtay cid kasta oo guur u soo bandhigta in ay gacmo-furan ku soo dhoweyso.\nDaa’uud oo lagu naanaysi jiray “mara-yare” ayay haasaawe la bilowday sannaddii 20013. Daa’uud laba xaas ayuu lahaa, wuxu ahaa nin ganacsade ah oo bacadleyaal leh, sheekadooduna may sii jiitamine hore ayay uga gun-gaadheen oo guurkoodu wuxu dhacay isla sannadkii 2013.\nDaa’uud wuxu noqday, mid ay Dheeman ku illowday wixii dhib soo martay; sannad gow ah markii ay raaxo-dhaadhi ku jireen lammaanuhu ayay laba jilib oo Beesha-dhulbahante ka mid ahi dil kala gaadhay, ninka wax dilay wuxu ahaa, Daa’uud walaalkii, nin ka uu dilayna nin jilibkaa maamuus badan ku dhex leh buu ahaa, nin ganacsade ah, sidaa darteed, ayay jilibkii ninka laga dilay u shaaciyeen in ay ugu soo aari doonaan Daa’uud. Taasina waxa ay keentay in uu Daa’uud hub iibsado oo uu rag ilmaadeeradii ahna kaxaysto sidaa na kaynta ku galo oo uu saddexdiisii guri midna tagi waayo. 2014-2016 markii uu Daa’uud duurka ku jiray, ayay Dheeman ka codsatay in uu laba midkood soo galo.\nWaa midda horee, In uu colaadda ka yimaaddo oo uu reerihiisii u soo noqdo, iyo tan kale oo ah; in uu warqaddeedii furriinka u soo diro, waxa aanay arrintaa ku sababaysay in xaasaskiisa kale ay carruur leeyihiin, isla markaa ay sugi karaa wakhti dheer, hasa yeeshee, iyada wakhti ku socdo da’deeduna hadda tahay 36 jir.\nDhambaalkaa markii uu ka helay Daa’uud Dheeman wuxu u soo diray warqaddii furriinka.


Taliye Jabhada LRA ka tirsan oo la maxkamadaynayo - BBC Somali\nTaliye Jabhada LRA ka tirsan oo la maxkamadaynayo\nBishi Janaayo ee 2015-kii, waxaa uu isu soo dhiibay ciidamo Mareykan ah oo ku sugan Jamhuuriyada Bartamaha Afrika, Kuwaaso ku wareejiyay cidamada meleteriga Uganda oo iyaguna ku sii wareejiyay maxkammada dembiyada dagaalka ee ICC-da.\nNinkan waxaa lagu soo oogay 70 eedeymood oo ah dambiyo dagaal iyo dambiyo ka dhan ah bani'aadanimada. waxaana ka mid ah dil, kufsi, addoonsi xagga galmada ah, iyo carruur la askareeyey.\nXaqiijinta dhageysiga dacwooyinkan waxaa cadaysay maxkamada dembiyada dagaalka bishi Janaayo ee sanadkan 2016-ka.\nQaar ka mid ah dembiyadan waxaa la galay sanadii 2004-tii xilligaas oo u taliye Ongwen uu hogaamniyay kooxdii LRA ee weerartay xero ay ku jireen dad barkacayal ah oo kasoo qaxay magaalada Gulu ee waqooyiga dalka Uganada,\nWaxayna kooxdu halkaas ku dilen dad faro badan iyagoo gubay guryihii halkaas ku yaalay.\nImage caption Dominic Ongwen, taliye sare oo ka tirsanaa LRA\nMr Ongwen wuxuu isaga qudhiisa ka mid ahaa ahaa carruur la askareeyey ka hor intii uusan ka mid noqon saraakiisha ugu srraysa LRA.\nMudo sanadooyin ah ayuu u soo dalacayay in u noqdo taliyaha kooxda isugu yeerta Sinai Brigade oo kamid ah afarta kooxod ee jabhada LRA.\nDacwadiisa ka socota Hague ayaa muhiim u ah maxkamada ICC-da iyadoo ay ku soo aadaysa xili waddamo faro badan oo qaarada afrika ku yaala ay ku dhawaqeen inay isaga baxayaan ka mid ahaanshaha maxkammada dembiayada addunka.\nXafiiska ICC-da ee Uganda ayaa si toos ah decwada Ongwen ugu tebin doonta qowmiyadaha waqooyiga dalka Uganda ku nool iyo kuwa jooga cassimada Kampala.


Israa'iil oo adkaysay ammaanka magaalada Qudus xilli ay xiisadda kacsan tahay - BBC News Somali\nFalastiiniyiinta oo dibad bax dhigaya\nIsraa'il ayaa adkaysay ammaanka agagaarka masaajidka barakaysan ee Al -Aqsaa xilli cabsi laga qabo in rabshado halkaasi ay ka dhacaan ka dib markii ay Israailiyiinta qalabka wax lagu baaro ku xireen albaabka masaajidka laga galo.\nIsrael ayaa ka mamnuucday goobtaasi ragga ay da'dooda ka yartahay 50 sano ka dib markii hogaamiyayaasha falastiiniyiinta ay ugu baaqeen dadka ku cibaadaysanaya masaajidka ay tira badan ku soo baxaaan xilliga salaada jimcaha ee manta.\nTan iyo intii ay israa'il ku rakibtay masaajidka qalabka wax baara oo lagu xiray goobta laga galo masaajidka barakaysan ee Al -Aqsaa ayaa waxa goobtaasi ka dhacayya isku dhacyo.\nArrintan ayaa ka danbaysay ka dib markii goob u dhaw masaajidka lagu dilay laba askari oo israa'iili ah oo ay dileen rag hubaysan.\nFalastiiniyiinta iyo hogaamiyayaasha Islaamka ayaa si kulul uga jawaabay qalabka wax lagu baaro ee ay Israa'il ku rakibtay albaabka Masaajidka.\nLaamaha ammaanka Israa'il ayaa dhankooda sheegay in ay tahay lagama maarmaan in tilaabadaasi ay qaadaan maadama hubkii loo isticmaalay dilka labada askari la soo galiyay masjidka barakaysan ee Al -Aqsaa.\nBariga magaalada Qudus ayaa waxa haystay Israa'il tan iyo intii uu dhamaaday dagaalkii bariga dhexe sanaddii 1967.\nKumannaan ciidamada amaanka Israa'il ah ayaa loo daadgureeyya masaajidka barakaysan ee Al -Aqsaa si loo xaddido dadka galaya masaajidka.\nInta badan maalinta jimcaha ayaa waxa masaajidka barakaysan ee Al -Aqsaa ku tukada muslimiin badan .


SomaliTalk.com » Hadallo Is-khilaafsan oo ka soo baxaya qaabka loo ansixinyo Dastuurka Qabyada ah\nWasiirka Warfaafinta DFKMG Cabdulqaadir Xuseen Maxamed (Jaahweyn) ayaa sheegay in aan Dastuurka qabyada ah aan la ansixinayn ayadoo aan shacabka loo soo bandhigin, sidaas waxa uu May 18, 2012 u sheegay idaacadda ku hadasha afka DKMG.\nSidoo kale warsaxaafadeed Khamiistii ka soo baxay Golaha Wasiirada DFKMG ayaa sheegay sidan “Waxaa lagu wadaa in Qabyo Qoraalka loo soo bandhigo shacabka maalmaha soo socda, si shacabku uga doodaan, uguna biiriyaan fikirkooda.”\nHadalladan ka soo yeeray xukuumadda KMG ayaa soo baxay laba maalmood kaddib markii ergeyga Gaarka ah ee QM u qaabisan Soomaaliya, Mahiga, uu xarunta Qarammada Midoobey ka sheegay in odayaasha dhaqanka ee la isugu keenay Muqdisho ay soo xulayaan xubnaha ansixinaya Dastuurka, isla markaasna ay odayaashu yihiin kuwa kala diraya baarlamaanka haddda, soona dooran doona barlamaan cusub. Waxana uu Mahiiga si qayaxan u sheegay in sababta sidaas loo samaynayo ay tahay maadaama aan doorasho jirin xilligan. Waxana uu warkaas sheegay xilli madaxweynaha KMG uu goobta fadhiyey.\nWaxaana Mahiga uu hadalkiisa ku adkeeyey hanjabaadiisii ku aadanayn waxa uu ugu yeeray carqaladeeyaal.\nHadalladaas is khilaafsan ee Mahiga iyo Xukuumadda KMG ayaa abuuraya siyaasad cakiran.\nShacabka Soomaaliyeed ayaa dhawraya labada hadad kan hirgeli doona.\nDastuurka Qabyada ah ayaa hore waxaa uga soo horjeestey shacabka Soomaaliyeed, ayadoo culimada Soomaaliyeed iyo xubno baarlamaanka ka tirsan ay ku tilmaameen Dastuur aan u qalmin shacabka Soomaaliyeed.\nHadalkii Mahiga Eeg halkan


Maxaa Ka Hortaagan Dhalinyarada Aqoontoodu inay Wax Soosaar Yeelato? | Afrikaan I Saldhiga xalka caqabadaha\nMuhiimadda uu Leeyahay Cunsurka “curiyaha”.\nCabdiqani Qorane Cismaan — January 21, 2020\nDalkaste amba adduunka oo dhan waxa horumar gaadhsiiyaa waa dhalinyaradiisa, muranna kama taagna in dalka hela dhalinyaro soo jeedda oo wax baratey iney mustaqbalka sii jiri doonto. Balse dalka ay dhallinyaradiisu ka tahriibto inay dhisaan daayee waxaa iska cad inaanu dalkaasi sii jireyn, hadduu sii jirana adduunka aan wax qiimo ah kulaheyn.\nUmaddeenna Afsoomaaliga ku hadasha waayadan dambe waxa jirta iney soo baxaan dhallinyaro jaamacado kasoo baxey oo soo dhameeyey, balse nasiib darro ay noqdaamba kuwa ugu tahriibta badan, Xaggii laga rabey inay dalkii iyo dadkii sugayey ee ay wax ubarteen aqoontii dib ugu celiyaan. Kuwii kale ee iyagu dalka ku hadheyna waakuwaa bilaa camalka suuqa la dhex jooga.\nDhammaanteen weynu ka warqabnaa xaalka aynu ku suganney oo cidna looga warrami maayo, waxyaabahaas oodhan bal maxaa sabab u ah, dhawr qodob ayaynu ku sababeyn doonnaa oo aynu ukala qaadi doonno mid qofka shakhsi ahaantiisa ka yimid, iyo mid ka imanaaya dhanka bulshada iyo deegaanka aynu ku noolnay. Aynu ku horreyno kuwa qofka shakhsi ahaantiisa ka yimaadda.\n1. Marka hore dhallinyaradu waxay barteen inu anfac iyo wax tar leeyahay niyada kuma hayaaan, oo waa in lagu soo khasbey iyo in iska baratey uun.\n2. Dhallinyardeenna dhibaatooyinka ugu waaweyn ee heysta waxa kamid ah; Shaqo abuur la’aan. Qofkii lagu tabcayey muddo dhawr iyo toban sannadood ah maalinta uu gaadho heerkii isagu wax soo celin lahaa ayuu waalidka dib ugu soo noqonaya, haba joogo inuu naftiisa wax taree dhibaato tii hore ka badan ayuu geysanayaa.\n3. Dadaaal la’aan xagga ardeyga wax baranaaya ka timaadda. Kadibna sababta in mustaqbalkiisu madow noqdo lagana yaabo ilaa heer jaamacadeed inuu qish kusoo baasey.\n4. Niyad-jab dhalinyrteenna waxa ka maqan inuu qofku kaligii wax la iman karo oo uu hal-abuuri karo shay cusub. Taasina waxey sababtey in bulshadeennuba bilaa wax soo saarkaas ahaato.\n5. Mushahar raadis qofkasta oo aqoonyahan ahi wuxu Ku faraxsan yahay mushahar yar, oo Shirkad ama dawladdu siso, fiikirkisana ma cabirikaro wayo wuxu ilaashanayaa mushaharkiisa .Haddii uu hadhow shaqadaa ka tagana laga yaabo in aanu isagu sameysan karin ganacsi ugaar ah oo uu iska joogo.\n6. Qofka oo aqoontiisa ku koobta intii uu Dugsiga amba Jaamacadda ku dhigtey. Aan wax aqoon korodhsi ah sameyn, lagana yaabo intii uu markii hore dhigtey inuu ilaababa. Waanay dhacdaa.\n7. Dhibaatada ugu weyn ee haysata dhallinyarada waa iney qalin jebinta kaddib, mid waliba uu ku fikiro inuu xafiis fadhiisto. Hadhow haddey suurtogal noqon weydana uu aayar isks tahriibo.\nCaqabadaha kaga yimaadda Qofka dhanka bulshada iyo deegaanka uu ku noolyay.\n1. Heerka shaqo ee ay doonayaan dhallinyaradu mararka qaar aqoon uma laha, amba shaqadaasi maaha mid waddankeena lagaga shaqeeyo, taasina waa dawlad jileeca ina daashatey iyo hoggaan xumada ina haysata. Marka laga yimaaddo in qofku gaar ahaantiisa wax khaldey, waxa jira caqabado kale oo farabadan oo kaga yimaadda dhanka deegaanka uu ku noolyey qofku sida.\n2. Tayada aqoonta dalkeenna taalla iyo manaahijta aynu dhiganno oo aan tafatirneyn, taasina ay sababi karto in aanuu qofka waxbaranayaa helin aqoon ku filan. Waxa caddeyn kuu ah markan ku leyahay tayada aqoonta ayaa xun, maanta dalkeenna waxa jooga qof jaamici sheeganaya amba laba shahaado oo degree ah sita, oo aan aqoontii uu soo bartey haddii wax laga weydiiyo waxba ka garaneyn.\n3. Aqoonta aynu dhigannaa waxey iskaga badantey hadal (Theory) oo ma jirto in qofkii si toos ah loo tuso waxa uu dhiganaayo, aqoonta wadankeenu waa (Theory) waana sababta hadhow uu qofku waxba uga garan waayayo wixii lagu akhrinayay Shanta Sannadood.\n4. Caqabadaha ugu xun ee soo gaadha qofkii wax bartey ee dadaaley waxa kamid ah Qabyaaladda, ninkii uu adeerkii dawladda ugu jiro uun baa hela shaqo uu noloshiisa wax kaga badali karo, kuwii kalena meelahaas ayay ku balanbalayaan, waana sababaha ugu waaweyn ee ninka dhalinyarada ah ee aanu adeerkii dawladda ku jirin uga niyad jabo dalkiisa kadibna uga tahriibo.\nIntaas oo kaliyaa maahee, waxa jira boqolaal sababood oo aqoonta aynu barannaa ay waxtar uyeelan weydey. Haddaba akhristayaasha iyo qof walba oo wax kala garanaaya waxaan weydiinayaa, Sidee ayaa looga gudbi karaa caqabadahaas tirada badan si aqoonteennu wax soo saar uyeelato?.\nTags: Maxaa Ka Hortaagan Dhalinyarada Aqoontoodu inay Wax Soosaar Yeelato?\nNext post Waa Kumaa Hoggaamiyaha Iiraan, Aayatullah Cali Khameney?\nPrevious post Koraylkii Dhacay Kalluumaystaha!\nJanuary 21, 2020 at 5:54 pm\t— Reply\nMarka hore aad ayad ugu mahadsantahay walal qoraalkan qiimaha badan ee mucda leh ed nala wadaagtay wakhtigaagana uhurtay .\nEn hadan isku dayo war-celinta waydiintan aniga fikir ahaantayda waxa lagaga bixi karaa isagoo qofkastaa masuulnimo isasaara , oo ogaada in isaga cidan ahayn anay umaqnayn wadankan markaas ayaa gacmaha lays qabsan karaaa dal iyo dadna wax loo qaban karaa !


IFTIINKACUSUB.COM: Khadra Cumar Qardaas halyeeyed loo baahan yahay in ay haweenka Somaliland ku daydaan.\nKhadra Cumar Qardaas halyeeyed loo baahan yahay in ay haweenka Somaliland ku daydaan.\nIftiinkacusub.com: Dumarku waa Laf-dhabarta nolosha Aadanaha ,waana asaasayaasha iyo kabaayasha ay ku taagan tahay Dunidan aynu ku noolnahay,waanay adag tahay la'aantood in ay nololi ay ka jirto,sidaa awadeed waxa ay u baahan yihiin Haweenkeenu in aynu dhiiri galino.\nKhadra Cumar Qardaas waa gabadh u dhalatay Somaliland,waana gabadh hadh iyo habeenba u taagan takulaynta iyo tabantaabinta dadka tabalaysan ama jilicsan.Khadra Cumar waxa ay wakhti aad u badan ay nolosheeda u hurtay , sidii ay uga gacan gaysan lahayd gacan qabashada dadka baahan sida caruurta iyo haweenka.\nKhadra Cumar waxa ay muddo aan lasoo koobi karin ay ka shaqaynaysa in ay mar walba ay ka fikirto sidii ay wax ugu qaban lahayd dadka iyagu aan isbixin karin dhinaca dhaqaalaha,iyada oo kaalin muglahana kasoo qaadatay Abarahii dalka ka dhacay.\nHadaba Khadri waxa ay maanta ka hirgalisay duleedka bari ee magalada Hargaysa, gaar ahaan deegaanka Beeralayda ah ee Ceel'lahelay Dugsi ay ugu talagashay in ay wax ku bartaan Caruurta deegaankaasi Ceel'lahelay oo aan hore u lahayn Dugsi kan oo kale ah.\nKhadra Cumar Qardaas waxa ay sheegtay in ay dhismaha Dugsigan ay ugu talashay in ay Waqaf iyo Ilahay dartii ugu bixisay,iyada oo ula niyootay Abaheed Allah ha u naxariistee Cumar Jaamac (Qardaas) oo ka mid ahaa odayashaa iyo waxgaradkii Hargaysi ay wakhtiyada qaar ay lahayd,Ilahayna waxa aynu uga baryaynaa in camalkaa fiican ee ay la timi in uu ka aqbalo.\nDeegaanka laga hirgaliyey Dugsigan Waqfiga ah ayaa dadka ku nooli waxa ay noqdeen kuwo si qalbisan usoo dhaweeya dugsigaasi loogu deeqay,Khadrana waxay Ilahay uga baryeen in uu dhaqalahii iyo khalashkii ay ku bixisay in mid ka badan Ilahay faraqa uga buuxiyo , Waalid keedii ay ula niyootayna uu noqdo ajar iyo xasaan u socda oo aan waligii ka go'in.\nKhadra Cumar waxa ay madarasadan masuuliyadeeda ku wareejisay Ururka khayriga ah ee Tabantaabo ,oo isagu ah mid ka hawlgala deegaamada Sabawanaag ilaa Hargaysa.Ururkaasi Tabantaabo oo ah mid u guntaday waxqabadka iyo taakulaynta dadka baahan iyo horumarinta deegaanka Sabawanaagba.\nKhadra Cumar Qardaas oo markii Dugsigaasi xadhiga laga jaraayey si gaar ah ula hadashay dadka deegaanka ku nool,ayaa waxa ay ku boorisay in ay caruurtooda wax baraan si ay hadhawna iyagana(waalidka) u anfacaan waqaf kan oo kalana ay ugu sameyaan.\nGudoomiyaha ururta Tabantaabo Mudane Xasan Koosaar Maxamed oo isagu ah masuulkii Khadar Cumar kala wareegay gacanku haynta Dugsiga,ayaa ka hadlay xafladii iyo furitaankii dugsiga ,ayaa waxa uu ku nuuxnuuxsaday in ay haboon tahay in dadka deegaanku ay caruurtooda ay keenaan si wax loogu baro,isaga oo dadka deegaanka u dhashayna gaar ahaan haweenka ku booriyey in ay Khadra Cumar kaga daydaan horumarinta deegaanka.\nWaxaa dadka u dhashay deegaanka iyo cidkasta oo danaynaysa in ay wax ku soo kordhiso Dugsigaasi iyo dhamaan dagmooyinka Cadaadlay iyo Sabawanaag,waxaa loo baahan yahay in ay fadhiga ka kacaan oo ay gacmaha isqabsadaan.\nW/Q: Khadar Ibrahim Aar


Home Wararka AL Shabaab oo xalay la wareegay deegaanka Marin Gubaaye ee G. Shabeellada...\nAL Shabaab oo xalay la wareegay deegaanka Marin Gubaaye ee G. Shabeellada Hoose\nCiidamo ka tirsan ururka Al-Shabaab ayaa la wareegay deegaanka Marin Gubaaye ee gobolka Shabeellada Hoose, halkaasi oo ay hore ugu sugnaayeen ciidamo ka tirsan AMISOM.\nWararka ka imaanaya degaankaas ayaa intaas ku daraya in ciidamada nabad ilaalinta u jooga Soomaaliya ee AMISOM ayaa sheegay in ciidamadooda ka socda Uganda ay isaga baxeen saldhigga deegaanka Marin Gubaay ee gobolka Shabeellaha Hoose.\nWaxay sheegtay in sababta ay uga baxeen ay tahay aag beddelasho ciidan. Saldhigan ayaan u jira 40km magaalada Baraawe, oo katirsa gobolka Shabeelada Hoose. Ururka Al Shabaab ayaa labadii bilood ee u danbeeysay ku guulaystay in ay dib u qabsadaan dhul ay ciidamada AMISOM iyo kuwa dowlada ay horay u heeysteen.


Ciidanka: Xasuus fogaatay | Doodwadaag waa Danwadaag.\nCiidanka: Xasuus fogaatay\nBal ka waran qofkii lagu soo tababaray canshuurtaada, loogu labisay in uu ilaaliyo magacaaga iyo karaamadaada uu ku dulleeyo?.Ciidanka gacantiisa ayay ku burburtay dowladdii Soomaaliya ee hore, maanta sidee buu u shaqeynayaa? Shaki weyn ayay bulshadu ka qabtaa ciidanka, kaa oo uu asaga sabab u yahay, sideebaa lagu saari karaa?\nMaalin ka hor waxay aheyd maalintii Ciidanka Xoogga. Waanu bogaadineynaa ciidanka qaranka sida geesinnimada leh ee ay u difaacaan dalka iyo dadka, waxaase u baahan in si fiican loo falanqeeyo dowrka ciidanka iyo hadafkiisu, si markaa loo ogaado kaalintiisa, isna oga soo dhalaalo, waxaase ii muuqata in aanan illaa hadda la iska waraysan waxyaabaha ugu muhiimsan umadda.\nMaalin aanan sii fogayn, ayaa aniga iyo nin saaxibkey ah waxaan aad u dhibsannay hab-dhaqan ka askar Soomaaliyeed, oo waddada la joojiyay, balse ku noqday caqabad socodkii nolosha. Qori fiiq iyo cabsi gelin kadib, waxaan ku iri askarigii: Raalli ahow”.\nSaaxiibkeyga ila socday ayaa had iyo jeer, waxaa lagu ibtileeyay hilow uu u qabo, nadaamkii dowladahii hore. Waxa uu billaabay tirsasho, gilgilasho iyo ganuunac aan ka fahmay in ciidankan aysan edeb laheyn, oo ay u baahan yahiin dhaqan celin, waxa uuna u huwiyay ciidankii hore ammaan iyo maanuus.\nMarkii uu intaa yiri, ayuu arkay aniga oo candhuufta dib u liqay. Waa nin i yaqaannee, waxa uu yidhi: haye; Shaafici, see waaye? Maxaa ku haleelay?. Mise, waxaan ku jiray xasuus fogaatay, oo ka soo bilaabatay maalintii aan garaadsaday iyo dhibaatooyinka ciidanka ay u gaysan jireen bulshada rayidka markii lagu soo dhax deeyo.\nWaxay aheyd 1988, B/weyne, Hiiraan. Waxaan soo xasuustay habeen bandow jiray galabteedii, waxa ay jirdil iyo hagardaamo ii geysteen, dhowr nin oo ciidamada kamid ahaa, oo bandow-ga sii billaabay saacad ka hor xilligii lagu ballamay….ujeedka, “Waa inay sugi waayeen inta gabbalka ka dhacayo, oo ay haliil u qabaan ka fara maceysiga iyo dulleynta shacabka, oo markaa dowladda jeclaa.Waxaan ahaa caruur xilligaa, waxaan gacanta ku wataa sakaal liitar caana ah oo aan reer dariska ah la iiga diray, si gabbalka inta uusan dhicin ee 6-da la gaarin aan u soo hooyo. Waa bil Ramadaan.\nLuuq ayay ii galeen ama way ku sii jireen…waxaan ka war helay…Waryaa iyo qori dabadii oo dhabarka la iiga riiqay. Waddada oo jay ahayd ayaan shafka dhigtay, sidii dayaarad dageysa, sakaalkii mar hore ayaan kala lunnay isaga, aniga, caanihii iyo haruubkii.\nLa igama harine, waxaa i daba yaacaya dhowr kamid ah askartii oo caatannimo darteed qoriga la dirgan la’. Cagaha ayaan wax ka dayay. Waan ka soo baxsaday. Gurigii ayaan tagay. Jirkega oo dhan baa wada dardhanaya, dhiig baa iga da’aya. War illeen jid jay ah kuuma naxariisto!!!!. Waalidkii baa igu soo cararay. Maxaa ku helay? Su’aashii iyo waxaa kowsaday inay arkeen dhaawacyadii badankayga buuxiyay. Isbitaal la ima geyn karo.. La isma weydiin karo..qof loo raacanayo ma laha…Waxaa la iigu dhaqay jirkii biyo cusbo lagu daray, faataxana waa la igu tufay.\nCiidanka aan ku caqliyaystay waa kaa oo aad uga liita kan maanta jooga… Sabab?…. Waa in ciidanka aysan heyn shaqadii loo agmaday, oo aheyd in ay difaacaan xuduudda. Mar haddii la dhax keeno shacabka, oo ay qabtaan shaqadii Booliska, oo laga maarmi waayo, shaqadiisa waa tii’un. Waxaan ba marmar is dhahaa ciidanka maanta ayaa marar badan ka fiican kii hore ee aad moodday in uu asaga dadka iyo dalkaba kaligii leeyahay. Sidaa darteed, rajo weyn ayaa qabaa in ciidanka cusub uu qabsado shaqadiisa mustaqbalka dhow, kana baxo shacabka iyo xaafadaha dhexdooda.\nMilitari iyo Boolis waxaan ognahay in ay kala leeyahiin muhimado kala duwan, tababar kala duwan iyo diyaarin kala gaddisan. Haddii ay isku qasmaan, wareer kan unbaa lagu jirayaa. Militeriga waxaa loo tababaray in uu dilo cadowga dadka iyo dalka, wuuna ku fiican yahay markii uu haayo shaqadiisa.\nQoraa: C/raxiim Shaafici\n© 2016, ↑ Doodwadaag waa Danwadaag.


Kim Jong-un: Mareykanku hanaga qaado cunaqabateynta, haddii kalena ha fisho “Haddiyad Kirismaska” – Awdal State Economic and Political Council.\nHomeWararka SoomalidaKim Jong-un: Mareykanku hanaga qaado cunaqabateynta, haddii kalena ha fisho “Haddiyad Kirismaska”\nHoggaamiyaha Kuuriyada Waqooyi Kim Jong-un ayaa sheegay inuu soo afjarayo hakinta nukliyeerka iyo tijaabada gantaallada riddada dheer, sidii la isku afgartay wadahadalladii uu dalkiisa la yeeshay Mareykanka.\nMr Kim ayaa sidoo kale sheegay in dalkiisa uu dhowaan soo saari doono “hub cusub”.\nBalse wuxuu albaabbada u furay wada xaajood, isagoo sheegay in xaddiga tijaabada hubkiisa ay ku xirnaan doonto sida uu Mareykanku u dhaqmo.\nWadahadalladii Mareykanka iyo Kuuriyada Waqooyi ayaa burburay iyadoo xukuumadda Washington ay ka biya diidday inay cunaqabateynta ka qaaddo Kuuriyada Waqooyi ilaa ay Pyongyang si buuxda u joojiso barnaamijkeeda nukliyeerka.\nKuuriyada Waqooyi ayaa dhowr gantaallo tijaabisay dabayaaqadii sanadkii tegay ee 2019, tijaabadaas oo loo arkayay inay cadaadis ku saareyso Mareykanka.\nBalse joojinta tijaabada nukliyeerka iyo gantaallada riddada dheer ee gaari kara dhulka Mareykanka, waxay aasaas u ahaayeen wada xaajoodyadii uu dalkaasi la yeeshay Mareykanka.\nPyongyang ma aysan fulin tijaabooyin noocan ah tan iyo sanadkii 2017. Tijaabo dheeraad ah oo ay sameyso ayaa laga yaabaa inay caro geliso madaxweyne Donald Trump, iyadoo Mareykanku uu galayo sanad doorasho.\nMuxuu yiri Mr Kim?\nIsagoo ka hadlayay shir dhif ah oo dhacay maanta, ayuu Kim Jong-un ku sheegay in Kuuriyada Waqooyi aysan sii wadi doonin ballanqaadkeeda, iyadoo Mareykanku uu dhoollatus milatari la sameynayo Kuuriyada Koofureed, isla markaana uu kordhiyay cunaqabateynta Kuuriyada Waqooyi.\nImage captionKuuriyada Waqooyi ayaa dhowr gantaal tijaabisay sanadkii 2019\nWuxuu sidoo kale ku hanjabay in “dunidu ay arki doonto hub cusub” oo ay Waqooyigu sameysato “mustaqbalka dhow”, balse wax faahfaahin ah kama bixin.\nHoggaamiyaha Kuuriyada Waqooyi ma uusan carrabaabin magaca Donald Trump ama Kuuriyada Koofureed, taas oo dadka wax indha indheeya ay u arkeen inuu adeegsaday luqad jilicsan si ka duwan tii adkeyd ee bilihii la soo dhaafay uu adeegsan jiray.\nKim Jong-un oo tareen ugu socdaalay Vietnam\nKim Jong-un oo xarigga ka jaray magalada “xujada ilbaxnimada”\nWuxuu ka hadlayay shir ay isugu yimaadeen hoggaamiyeyaasha xisbigiisa oo ka dhacay Pyongyang, kaas oo aan ahayn mid caadi ah marka loo eego xilligan. Caadi ahaan waxaa laga filayay Mr Kim inuu jeediyo khudbad ku saabsan Sanadka Cusub, balse wuxuu u muuqday inuusan taas sameyneyn sanadkan.\nIsagoo ka jawaabaya hanjabaadihii ugu dambeeyay ee hoggaamiyaha Kuuriyada Waqooyi, ayaa Mr Trump wuxuu weriyeyaasha u sheegay in isaga iyo Mr Kim “ay saxiixeen qandaraas, kaas oo ku saabsanaa baabi`inta nukliyeerka”.\n“Waxaan u maleynayaa inuu yahay nin ballan leh,” ayuu yiri, isagoo ku sii jeeday xafladda Sanadka Cusub oo ka dhacaysay Florida.\nXoghayaha Arrimaha Dibadda Mareykanka Mike Pompeo ayaa sheegay inuu rajeynayo in Kuuriyada Waqooyi ay nabad ka door bidi doonto dagaalka.\nSidee ayuu xaalku heerkan ku soo gaaray?\nGuud ahaan sanadkii 2017, Kuuriyada Waqooyi waxay tijaabineysay ganatallo gaari kara dhulka Mareykanka.\nBishii January 2018, Kim Jong-un ayaa sheegay inuu”diyaar u yahay wada xaajood” lala galo Kuuriyada Koodureed iyo Mareykanka.\nMr Kim iyo Mr Trump ay kulan weji ka weji ah oo taariikhda galay ku yeeshay dalka Singapore bishii June 2018, iyagoo isku raacay baabi`inta hubka nukliyeerka.\nKim Jong-un ayaa sidoo kale dhowr jeer la kulmay Madaxweynaha Kuuriyada Koofureed Moon.\nBishii February 2019, wuxuu mar kale Donald Trump kula kulmay dalka Vietnam balse wada hadallada ayaa ku soo idlaaday heshiis la`aan.\nBishii June isla sanadkii hore, waxay shir kale ku yeesheen aagga milatariga ka caaggan ee kala qeybiya Waqooyiga iyo Koofurta.\nBalse xiriirka u dhaxeeya Mareykanka iyo Kuuriyada Waqooyi ayaa sii xumaanayay bilihii ugu dambeeyay ee sanadkii tegay.\nImage captionMaalmihii is gacan-qaadka iyo isu dhoolla-caddeynta waxaa laga ayabaa inay haatan dhammaadeen\nBishii May ee sanadkii tegay, Kuuriyada Waqooyi ayaa durba dib u bilowday tijaabinta hubka riddada dhow – inkastoo gantaallada riddada dheer ay tijaabisay mar dhow, sidoo kale labada dhinac ayaa isku adeegsanayay hadallo adag.\nPyongyang ayaa xukuumadda Washington u qabatay dhammaadka sanadka cusub, si ay uga qaaddo cunaqabateynta, iyadoo ku hanjabtay in Mareykanku uu fisho “Haddiyadda Kirismaska” hadii uusan u hoggaansamin arrintaas.\nIlaa iyo haatan, Washington ayaa diidday inay cunaqabateynta ka qaaddo ilaa ay Kuuriyada Waqooyi si buuxda u joojineyso barnaamijkeeda hubka nukliyeerka.


Xildhibaan Sunni: Madaxweyne Xaaf hala heshiiyo Dadka Reer Galmudug – Kalfadhi\nXildhibaan Muxiyadiin Sh. Cabdullaahi Cusmaan (Sunni), oo ka tirsan Golaha Wakiillada Galmudug, ayaa u sheegay Kalfadhi in ay Madaxweynaha Galmudug, Axmed Ducaalle Geelle (Xaaf) la gudboon tahay inuu ka shaqeeyo inuu xaliyo khilaafka Galmudug ee uu qeybta ka yahay. “Madaxweynuhu idaacadaha warka laga deynayo, cabashooyinka iyo waxbaa duulay inta iska daayo, dadka Reer Galmudug ha u tago, hala tashado, ha hishiyaan, waxay isku og yihiinna wax haku qabsadaan” ayuu yiri Xildhibaan Sunni.\nWaxa uu sheegay in haddii ay Reer Galmudug midoobaan aysan jireen faragelin lagu sameyn karo. “Waxay ku qasban yihiin” buu yiri “in ay masaalixdooda ka fekeraan oo, si ay sidaas u gaaraanna, ay tahay in ay heshiiyaan”. Xildhibaanka yaa sheegay in haddii ay Galmudug ku fashilanto in ay is xaliso ay u nuglaan doonto halisa fara badan. “Haddii ay is xalin waayaan dadka Reer Galmudud, hadde wax kasta oo ku yimaada waa in ay u dulqaataan” ayuu yiri Xildhibaan Sunni.\nXildhibaanku waxa uu intaas raaciyey in, haddii aan la siyaasadeyneen, aysan Ciidan shalay la geeyey Cadaado iyo Caabud-waaq halis ku ahayn Dowlad Goboleedka Galmudug, kuwaas oo ay ka digtay Xukuumadda Galmudug. “Haddii Madaxtooyadii ay Maleeshiya Beeleed joogeen, oo Dowladda Federaalka ciidankeedii uu tagay, anigu ma qabo wax dhib ah in ay tahay” ayuu yiri Xildhibaan Sunni.\nXildhibaanku waxa uu ka meer-meeray inuu abaaro fasiraadaha ay yeelan karto in Madaxtooyada Galmudug aysan wax ka ogeen ciidanka la wareegay amaankeeda, oo markii ay tageen Madaxtooyadana ay Xukuumadda Galmudug qaadacday. “Madaxtooyada Galmudug, Magaala Madaxda Galmudug waa Dhuusamareeb, halkaasaana Madaxweynuhu waayahan ku shaqeynayey oo uu joogay” ayuu yiri Sunni.\nHadalkiisa Xildhibaan Muxyadiin Sunni waxa uu imaanayaa iyada oo ay Galmudug cambaareysay, ineysan waxba ka ogeenna ay sheegtay ciidan ay Dowladda Federaalka Soomaaliya (DFS) maalin ka hor geysay Cadaado iyo Caabud-waaq, kuwaas oo meelaha ay la wareegeen ay qeyb ka tahay Madaxtooyadii Galmudug ee Cadaado. Galmudug waxay sheegtay in ay tilaabadaas u horseedi karto shacabka gobolkaas colaad sokeeye.\nGuddoomiyaha Golaha Shacabka oo Dowladaha Carabta ka codsaday in dalkiisa laga taageero la dagaalanka Al-Shabaab


Maxa Ictiraafka Somaliland Fogeeyey Oo Inaga Khaldan?W/Q:Amb Abdirizak Diinaari. | WAJAALE NEWS\nMaxa Ictiraafka Somaliland Fogeeyey Oo Inaga Khaldan?W/Q:Amb Abdirizak Diinaari.\nHadii 1991 Sidii AHN Madaxweyne Cigaal Cigaal Iyo Madaxweyne Cabdiraxman Tuur qabeen aan Magaca Dowladdnimadda Somalia qaadan laheyn. Ineynu markeynu dowladdnimadda qabsano iyaguna Hargeisa Marti inogu noqon lahayeen. Maanta calankenu aqoonsi buuxa ayu heysan lahaa. Aragti u baahan in wax la iska weydiiyo.\n”N/B Qoraalka adoon wadda akhriyin haka faloon fadlan”\nTaasi waxey keeni laheyd si dadban in aan caasimadii iyo awoodii dowladdnimadda gacanta ku heyn laheyn. Sidaas daradeed dowladnimaddu waa caajiib. Waxenu fursad u heli laheyn in eynu taariikhda Ku celino #30JUNE1960.\nSababta aan aragtida u qaba waxa weeye, maalintaas ayay ka fududeyn aqoonsiga iyo kalataga eynu dooneyno. Waxana inoo sahlanaan lahaa. Ineynu reer Moqdisho kuqancino. Dowlwdnimadii iyo caasimadiinii qaata. Anaga na fasaxa.\nIyaga ayaa kala jabi lahaa, dhamaan (South Central) 87% wey yeeli lahayeen. Waxaase laga yaaba siyaasiyiinta puntland wey diidi lahayeen. Waayo halka ey maanta magacii jamhuuriyadda caalamka ku maalayaan inaga mindidda daabkeeda heyn laheyn. Waxeynu awood u heli laheyn. Ineynu dhexgalno oo ey iyagu inasoo kala dhoweystaan.\nAakhirka waxa Iman laheyd in reer Moqdisho odhan lahayeen dowladdnimadda xamar hala keeno. ey caasimaddu kala weynaan laheyd midnimadd aaney rabin. marka xaqiiqdda noqoto balse afka ey Ka sheegaan. Sababtu waxa weeye, Somaaliddu ma rabto in si dhaba waxloo qeybsaddo.\nSomaliland fursadda wey lumisey. Waxana dhaafisey caadifadd ku saleysneyd Jabhadii SNM iyo cadhii dagaalka ey soo galeen shacabka reer Soomaliland. Waxaan qabaa wali caadifadii wey inagu jirta. Dowladdnimadeena iyo siyaasiyiinteenu qorshahooddu ma cadda. Maaha mid dhaafsiisan aragtida eynu wadda qabno ee ah in aan helno madaxbanaani.\nAragtida labaad ee ila hada ina hortgaani. Waxa kamidda isbedelkii ka dhacey South Sudan, oo furey albaabka ah. In caalamku yidhahdo somaliddu iyaddu hawadda hadasho. Xamar siwalba oo wadda hadal aan ula galno diyaar uma ah iney ogoladaan aqoonsiga madaxbanaanida Somaliland.\nKelmadda dadka afsomaliga Ku hadla. Waa gabasho goljileec ah. Somalinimaddu Waa Isir-Wadaag Ku saleysam sinji aan ka soo heedno. Sidaas darteed, dowladkiii kacaanka iyo calaankii buluuga ahaa waxey ku bedelney, dowladd iyo calan inoo gaara oo eynu 1960 Kula habowney Somalidda inteeda kale.\nWaxa magaca soomali inala wadaaga. dadka degan Jamhuriyadda Djabuti, NFD, iyo Somali Galbeed iyo inta ku nool Jamhuuriyadii Dimuqradiga Somalia ee manta loo bixiyey Dowladda Federaalka Soomaliya.\nMarka hadeynu nahey dadka Somaliland waa in aan la inagu cabsi galin Soomali-nimadda. Waxeynu Ku kala aragti duwanahey, kuna qadhaadhney, maamulkii dowliga ahaa ee eynu isku darsaney 01/07/1960.\nHadaba manta aragti ahaa, maalinwalba ineynu ka cabano mahaa. Madaxweyne (Villa-Somalia) ka talinaya oo saxeexiisa caalamku aqoonsanyahey, walina ku jira sheegashadda Somaliland. Iyagoo calaamka u sheega wadda hadal baa noo socda-khilaafkana waanu xalineyna oo aan aheyn mid sal iyo raad-toona leh.\nMarka loo eego dhacdoyinka soo dhacey inta wadda hadalku socddey. Waxa inala gudboon in qorshe cadd laga yeesho, siddii dadka somaliyeed ee degan looga dhex sameyn lahaa. Xulufeysi afkareed oo u dooda in Somaliland lafasaxo eyna hesho calankeeda oo caalamku aqoonsaddey sidii South Sudan.\nBalse ku iman-meyso mikrifoon laga ceytamo, siyaasadd aan caddeyn, iyo erayo afgobaadsi ah oo lagu micneeyo waligeen halkaaseynu joogney. Jiilka soo koraya waxey inaga rabtaan aragti cusub oo siyaasadeed oo bisil.\nWaxey rabaan feker ey dhaxlaan oo qaadan oo ey dalkooda ugu halgamaan. Waxa dhegahooda ka batey, qabyaladda Makhayadaha Hargeisa iyo xafiisyadeena dowladda taal. Kala qeybsanaantaasi waxey ina dhaxal siineyna in qadiyadeeni wiiqanto. In aan wiilka dhalinyaradda ahi ku dhiiran Karin. Waxyabaha dalkani soo marey maaha waxsahlan.\nBalse waxaan ka qabaya siyaasi aragti xumi inuu god-madow ku rido. Isagoo uga faa’iideysana dano shaqsiyadeed. Waxaan ku soo gunaanadaya in aqoonyahanka Somaliland iyo Mahadda derasaad ee waayadan danbe soo baxey ka soo saaraan qoraalo. Lagu sumadeynayo xagee ictiraafka dalkani inaga xigaa. Asxaabta qaranku furaan dodo noocan oo kale ah, lana wadagaan shacabka, aqoonyahanka.\nDoodaashi dhaliso jidcadd oo xukumadeena ku jiheyn kartaa iney fahamto. Waxeynu u dooraney. Maaha siyaasadeenu iney noqoto mid ku jaan-go’an khilaafka iyo aragtiyaha kala duwan ee dalka gudahiisa.\nWaxaan ugu baaqaya aqoonyahan iyo dhamaan dhalinyaradda akhridaa iney fikradooda ku darsadaan in aaneynu iska fadhiyin. Hadba xaaladda moqdisho ka soo baxda ku baraarugin.\nCalaamka oo dhami qorshe ayuu leeyahey waddan walibana waxu leeyahey siyaasadd u ku saleynayo danihiisa gudaha iyo kuwiisa dibadda. Sidaas darteed waxeynu u bahanahey feejignaan dheeraad iyo in sidhaba looga wadda hadalno masiirka umaddan.\nQALINKII;Hon-Envoy Abdirizak Diinaari


Sawirro:100 maalmood ka dib taageerayaasha farmaajo oo buuxin waayey garoonka …… | Xaqiiqonews\nSawirro:100 maalmood ka dib taageerayaasha farmaajo oo buuxin waayey garoonka ……\nfarmaajo ayaa markii la doortay 8-dii bishii febuary 2017 waxaa waddooyinka muqdisho buuxiyey dadweyne farabadan oo aaminsanaa in farmaajo uu noqon doono madaxweyne ka duwan kuwii hore dalka u soo maray oo dhamaantood ku tilmaamsanaa in ay ahaayeen qabiileytsayaal doonaya in xilka ay u isticmaalaan danaha beeshooda.\nSawirrada taageeryaasha farmaajo daqiiqado ka dib guushii xilka madaxweynenimo\nbalse 100 maamlmood ka dib guushii farmaajo waxaa hoos u dhacay rajadii dadweynaha waxaana si aad aad arintaasi looga fahmi karaa sawirradii lga soo qaaday dibad bixii maanta lagu qabtay stadiuam benadir.\nWararka hada naga soo gaara garoonka Kubada cagta ee Banaadir oo ay ka socoto Banaanbax balaaran oo lagu taageerayo 100-ka maalmood ee ugu horeeyay Madaxweyne Farmaajo ayaa la soo sheegayaa Nidaam xumada meesha ka jirta awgeed in dad badan ay carareen iyagoo sugi waayeen Khudbada Madaxweynaha.\nWaxaa la sheegay in dadka waqti hore oo saaka ay yimaadeen garoonka Koonis, waxaana soo daahay madaxda dalka oo loo qorsheeyay in waqti hore ay dadka la hadlaan, Maadaama ay tahay Bisha Ramadaan dad badan oo u adkeysan waayay Kuleylka Cadceeda ayaa iskaaga tagay Khudbada madaxweynaha oo bilow ah, sidoo kale dad badan ayaa meesha ku suuxay oo ay ku jirto Haweeney Uur leh.\nSawirrada Garoonka Stadium bendir oo cidla ah iyadoo la sugayo khudbadda madaxweynaha \_